PM Britain ‘dikurung’ menjelang England mansuh ‘lockdown’ hari ini

Untuk beberapa hari akan datang seluruh dunia kini memerhati Britain atau United Kingdom (UK). Negara yang merangkumi England, Scotland, Wales dan Northern Ireland, akan melalui sekali lagi ujian apabila memutuskan untuk menamatkan semua sekatan berkaitan Covid-19 mulai hari ini.

Namun Scotland, Wales dan Northern Ireland tidak mengikut jejak langkah England kerana bimbang dengan penularan Covid-19 dan peningkatan semula jangkitan.

Bagaimanapun, ketika rakyat England bersiap sedia untuk keluar rumah, menghadiri pesta besar-besaran meraikan ‘hari pembebasan’, Perdana Menteri Britain Boris Johnson yang memberi idea menarik semua sekatan itu, menjalani kuarantin kendiri selama 10 hari mulai hari ini selepas menjadi kontak rapat kepada Setiausaha Kesihatan, Sajid Javid, yang disahkan positif Covid-19.

Downing Street dalam kenyataan hari ini berkata Johnson dan Ketua Perbendaharaan Rishi Sunak diberitahu menerusi aplikasi telefon ujian dan jejak England, semalam.

Individu yang dimaklumkan melalui aplikasi itu seharusnya mengasingkan diri, walaupun itu bukan satu keperluan undang-undang. Kontak rapat kepada kes positif biasanya disarankan mengasingkan diri selama 10 hari.

Johnson pernah menerima rawatan intensif dan dimasukkan ke unit rawatan rapi (ICU) setelah dijangkiti Covid-19 yang teruk pada April 2020.

Ironinya, kuarantin kendiri oleh Johnson hari ini bertepatan dengan langkah kerajaannya menarik balik semua sekatan berkaitan Covid-19. Pusat hiburan dan kelab malam dibenar dibuka semula buat kali pertama sejak Mac 2020, manakala kelab sukan juga boleh menerima kehadiran pada tahap maksimum.

Pelitup muka tidak lagi menjadi mandatori di ruang tertutup, sementara di kawasan terbuka pelaksanaan penjarakan sosial hanya akan menjadi ‘keputusan peribadi’ tidak kira sama ada di lobi hospital, stesen bawah tanah atau di pusat hiburan.

Namun, kerajaan Britain menggesa rakyatnya supaya mengambil langkah waspada, tatkala kes baharu kembali melonjak susulan penularan meluas varian Delta yang mudah berjangkit. Pada Sabtu, lebih 54,000 individu disahkan positif Covid-19, jumlah tertinggi harian yang pernah dicatat sejak Januari lalu.

Kemasukan ke hospital dan kematian turut dilaporkan meningkat, namun kekal rendah berbanding penularan awal setelah program vaksinasi dilancarkan. Lebih dua pertiga daripada individu dewasa di Britain telah menerima dua dos suntikan vaksin.

Pegawai-pegawai Britain pula melihat Israel dan Netherlands dengan rasa cemas. Kedua-duanya telah menarik sekatan Covid-19 setelah sebahagian besar penduduk diberi suntikan vaksin. Namun, sekatan itu diterapkan semula setelah jangkitan baharu kembali melonjak.

Bagi Johnson, sebahagian besar populasi dewasa di United Kingdom (UK) kini telah lengkap divaksin. Namun, sementara vaksinasi tersebut telah berjaya mengurangkan jumlah individu yang sakit teruk dan meninggal dunia, jumlah kes kembali meningkat.

Selain Wales, Scotland dan Ireland Utara, negara kurang populasi di UK, turut merekodkan pemberian vaksin yang tinggi, namun hanya England sahaja yang akan ‘membebaskan’ diri daripada semua sekatan Covid-19 mulai hari ini.

Johnson pernah menamatkan ‘lockdown’ pada 2 Disember lalu untuk memberi peluang rakyatnya menyambut Krismas, tetapi sekatan itu dikenakan semula susulan peningkatan kes. – Agensi


2,773 kes baharu, enam kematian

Sebanyak 2,773 jangkitan baharu Covid-19 dilaporkan di seluruh negara semalam (Jumaat, 1 Julai 2022) turun sedikit berbanding pada Khamis yang merekodkan 2,867 kes.

Daripada jumlah baharu itu, 1,942 kes melibatkan individu yang telah menerima suntikan dos penggalak vaksin Covid-19, diikuti 573 kes (penerima dua dos); 239 kes (individu tidak divaksinasi); dan 19 kes (individu belum lengkap divaksinasi).

Jumlah jangkitan baharu itu juga menjadikan kumulatif positif sejak Januari 2020 hingga semalam meningkat kepada 4,568,828 kes, dengan 4,502,840 pesakit telah pulih, termasuk 1,984 yang sembuh semalam.

Kes aktif bagaimanapun terus meningkat kepada 30,217 kes berbanding 29,434 kes pada Khamis, manakala 28,892 pesakit masih menjalani kuarantin di rumah (27,465 pada Rabu), dan 26 dimasukkan ke PKRC.

Jumlah pesakit yang mendapatkan rawatan di hospital juga meningkat kepada 1,252 kes berbanding 1,249 pada Khamis, manakala 47 pesakit dirawat di hospital (43 pada Khamis), dengan 28 daripadanya memerlukan alat bantuan pernafasan (25 pada Khamis).

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, KKM turut memaklumkan enam pesakit meninggal dunia di hospital semalam akibat komplikasi Covid-19, menjadikan kumulatif meningkat kepada 35,771 kes.

Enam kematian itu masing-masing melibatkan dua kes di Perak dan Pulau Pinang, manakala masing-masing satu kes direkodkan di Johor dan Negeri Sembilan.


Muhyiddin positif Covid-19, jalani kuarantin kendiri

Bekas Perdana Menteri Tan Sri Muhyiddin Yassin hari ini mengesahkan beliau kini menjalani kuarantin di rumah setelah positif Covid-19.

“Saya telah didapati positif COVID-19 pagi ini setelah membuat ujian Reaction Transcription Polymerase Chain Reaction (RT-PCR).

“Alhamdullillah, saya hanya mengalami gejala ringan dan dalam keadaan baik,” katanya dalam kenyataan di Facebook beliau.

Pengerusi Majlis Pemulihan Negara (MPN) itu berkata mengikut protokol Kementerian Kesihatan Malaysia (KKM), beliau akan menjalani kuarantin kendiri di rumah.

“Kepada sesiapa yang berkemungkinan menjadi kontak rapat saya, saya nasihatkan supaya mematuhi protokol yang ditetapkan oleh KKM.

“Mohon doakan kesihatan saya dan keluarga,” kata Ahli Parlimen Pagoh itu.

Semalam Muhyiddin mempengerusikan mesyuarat kedua 2022 MPN, dengan turut dihadiri Menteri Kesihatan Khairy Jamaluddin serta beberapa pegawai kanan kerajaan.


Enam banduan lolos dari tahanan penjara Jelebu

Polis sedang memburu enam banduan dari Penjara Jelebu yang telah meloloskan diri ketika berada di Mahkamah Jelebu pada pukul 3 petang tadi, dekat sini.

Ketua Polis Daerah Jelebu DSP Maslan Udin berkata tujuh banduan meloloskan diri dalam kejadian itu, namun seorang daripada mereka Sohaimi Khalid, 50, telah ditangkap semula di kawasan kebun kelapa sawit di Kongkoi kira-kira dua kilometer dari Penjara Jelebu pada pukul 7 malam, lapor Bernama.

Beliau berkata enam lagi yang masih diburu ialah Mazlan Samah, 39, Mohamad Aminuddin Khan Mohd Yusof, 28, Shazuan Md Sharif, 32, Mohd Zairizan Zainal, 42, Muhammad Syafiq Rohmat, 32, dan seorang lelaki dikenali sebagai Zainuddin.

Dalam kenyataan di sini malam ini beliau berkata bantuan unit anjing pengesan dari Ibu Pejabat Polis Kontinjen Negeri Sembilan (IPKNS) dan Jabatan Penjara turut digerakkan bagi mengesan kesemua banduan berkenaan.

Menurutnya selain siasatan berkaitan tindakan suspek melarikan diri, siasatan juga berkisar kepada kemungkinan berlaku kecuaian sehingga menyebabkan orang tahanan meloloskan diri.

Maslan berkata orang ramai dengan maklumat yang boleh membantu polis dalam memburu mereka yang terlibat diminta menghubungi balai polis berhampiran atau menelefon Ibu pejabat Polis Daerah (IPD) Jelebu dengan menelefon 06-6136222 atau Bilik Gerakan IPD Jelebu 06-6137999.


Rakyat bergelut selamatkan diri, PM umum peruntukan RM100 juta baiki rumah

Kerajaan bersetuju menyediakan peruntukan awal sebanyak RM100 juta untuk pasca banjir bagi membaiki kerosakan rumah dan infrastruktur lain, kata Perdana Menteri Datuk Seri Ismail Sabri Yaakob hari ini.

Beliau berkata kerajaan memahami bahawa banyak kerosakan berlaku akibat banjir yang melanda beberapa negeri ketika ini, walhal ketika ini rakyat masih bergelut untuk menyelamatkan diri memandangkan bencana banjir yang masih belum reda lagi.

Selain itu, katanya, kerajaan bersetuju memberi sumbangan sebanyak RM1,000 kepada setiap isi rumah yang terjejas akibat bencana banjir.

“Seperti sedia maklum, kerajaan pada September 2021 telah meningkatkan kadar bantuan wang ihsan iaitu RM1,000 bagi setiap isi rumah, dan kita akan mempercepatkan bayaran kepada kawasan terlibat banjir seperti Selangor dan enam negeri yang lain,” kata beliau lapor Bernama.

Perdana menteri berkata demikian dalam sidang media selepas mempengerusikan mesyuarat khas berkaitan banjir di sini.

Dalam masa sama, Ismail Sabri berkata syarikat pelaburan berkaitan kerajaan (GLIC) dan dan syarikat berkaitan kerajaan(GLC) telah bersetuju untuk menyalurkan sumbangan secara geran padanan bersama-sama dengan pihak kerajaan.

Pada peringkat awal ini, masing-masing bersetuju untuk menyediakan peruntukan RM20 juta, kata perdana menteri.

“Maknanya kalau RM20 juta (masing-masing dari kerajaan dan GLIC/GLC, (keseluruhannya) RM40 juta, kita ada ‘back to back’ geran padanan dari kerajaan dan GLC. Ini adalah antara bantuan yang diberikan secara segera bagi membantu mengurangkan bebanan mangsa-mangsa banjir,” kata beliau.

Ismail Sabri berkata sehingga hari ini, sebanyak 103 pusat pemindahan sementara (PPS) disediakan di lapan daerah di seluruh Selangor, yang meningkat daripada 48 PPS semalam.

“Di dalam PPS, semua isu berbangkit seperti ketiadaan makanan akan diselesaikan hari ini…makan malam dan sarapan esok akan disediakan oleh kerajaan negeri Selangor dan bermula esok makan tengah hari disediakan oleh Jabatan Kebajikan Masyarakat (JKM),” kata beliau.

Selain itu, Kementerian Kesihatan akan menyediakan jururawat, doktor serta peralatan perubatan seperti pelitup separuh muka, pensanitasi tangan dan bekalan ubat-ubatan di semua PPS.

“Saringan COVID-19 melalui RTK Antigen juga akan dilakukan di setiap PPS untuk memastikan semua mangsa banjir selamat daripada jangkitan Covid-19,” kata perdana menteri.


Kes baharu di Selangor lepasi 3,000

Kementerian Kesihatan Malaysia (KKM) hari ini memaklumkan jumlah kes baharu Covid-19 di Selangor dalam tempoh 24 jam sehingga 12 tengah hari tadi meningkat kepada 3,047 kes.

Semalam negeri itu mencatatkan 2,907 kes baharu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 6,658 kes jangkitan baharu direkodkan di seluruh negara menjadikan kumulatif sebanyak 772,607 kes sejak pandemik Covid-19 melanda negara.

Berdasarkan data dikeluarkan KKM, 10 negeri dan wilayah merekodkan penurunan kes baharu hari ini, sementara kes di Negeri Sembilan semakin meningkat dari sehari ke sehari.

Terdahulu Dr Noor Hisham berkata berdasarkan data terbaharu menunjukkan kadar kebolehjangkitan (Rt) Covid-19 dalam negara meningkat lapan hari berturut-turut sejak 25 Jun lalu dan keadaan ini agak membimbangkan.

Beliau berkata sehingga semalam Rt melonjak hingga 1.07 berbanding paras 0.96 pada 25 Jun lalu.

Keadaan semasa tersebut mengakibatkan graf seolah-olah membentuk lengkungan ‘U’, dengan kali terakhir Malaysia merekodkan kebolehjangkitan 1.07 pada 1 Jun lalu, iaitu hari pertama sekatan pergerakan penuh berkuat kuasa.

Semalam, 6,982 jangkitan baharu dilaporkan dengan Selangor mengekalkan kes tertinggi sebanyak 2,907 diikuti Wilayah Persekutuan Kuala Lumpur (637), Negeri Sembilan (606), Johor (517) dan Sarawak (440).


Jho Low takut perdaya Najib

Ahli perniagaan dalam buruan Low Taek Jho atau Jho Low tidak berani memperdayakan Datuk Seri Najib Razak kerana hubungan baik mereka, Mahkamah Rayuan diberitahu.

Timbalan Pendakwa Raya (TPR) Datuk V Sithambaram berkata adalah sukar untuk mempercayai bahawa Jho Low, berada dalam kedudukan bawahan kepada perayu (Najib) mempunyai keberanian untuk mengatur transaksi penipuan, yang secara langsung akan memberi kesan kepada bekas perdana menteri itu.

Dipetik daripada Bernama, Sithambaram berhujah demikian di hadapan panel tiga hakim diketuai Hakim Datuk Abdul Karim Abdul Jalil dalam prosiding rayuan Najib terhadap sabitan dan hukuman penjara kerana penyalahgunaan dana SRC International sebanyak RM42 juta.

Dua lagi hakim yang bersidang ialah Datuk Has Zanah Mehat dan Datuk Vazeer Alam Mydin Meera.

“Jho Low memainkan peranan penting dalam pengiriman wang berjumlah RM42 juta daripada SRC ke dalam akaun perayu dan tidak akan mempengaruhi pemindahan tanpa pengetahuan perayu,” katanya.

Sithambaram menegaskan bahawa hubungan erat antara Jho Low dan Najib disahkan lagi oleh saksi pendakwaan ke-50, bekas Pengarah Urusan Kumpulan AmBank, Cheah Tek Kuang.

Sebenarnya, Jho Low adalah orang yang memperkenalkan Cheah kepada Najib di kediaman peribadi perayu ketika dia ingin membuka akaun AmBank, katanya.

Ketika menyentuh mengenai usaha Jho Low untuk memastikan kecukupan dana dalam akaun Najib, Sithambaram berkata Najib bahkan telah menjelaskan bahawa Jho Low telah bekerja keras untuk memastikan semua ceknya bukan cek tendang atau dia akan diminta untuk menanyakan status akaunnya, sekali gus mendedahkan transaksi sebenar akaun tersebut.

“Kini, perayu mendakwa menjadi mangsa manipulasi dengan meraih dana (bukannya kehilangan) melalui tindakan Jho Low.

“Perayu mengatakan bahawa Jho Low telah membuat banyak wang daripada pembabitannya dalam Terengganu Investment Authority Berhad (TIA), 1Malaysia Development Berhad (1MDB) dan SRC.

“Itu sebenarnya sebab Jho Low memastikan dana (dalam akaun) itu ada…supaya hubungannya dengan perayu tidak akan terjejas dan seterusnya menimbulkan curiga perayu,” katanya.

Sithambaram berkata bukti daripada kebanyakan interaksi menerusi sembang BlackBerry Messenger (BBM) antara saksi pendakwaan ke-54, Pengurus Perhubungan Joanna Yu Ging Ping dan Jho Low, mengesahkan dia berkomunikasi dengan Najib berkaitan baki bank dan pengeluaran cek.

“Jho Low tidak akan mengambil langkah reaksioner untuk memastikan cek perayu tidak ditendang,” tegas Sithambaram.

Tambah Sithambaram, RM42 juta daripada SRC itu dikatakan sebagai umpan untuk meneruskan hubungan antara Jho Low dengan perayu.

Pada 28 Julai tahun lepas, Mahkamah Tinggi Kuala Lumpur telah menjatuhkan hukuman penjara 12 tahun dan denda RM210 juta ke atas Najib selepas mendapati beliau bersalah atas tujuh pertuduhan melibatkan CBT, pengubahan wang haram dan menyalahgunakan kedudukan membabitkan RM42 juta dana milik SRC International.

Pendengaran rayuan itu bersambung.


Ringgit dibuka rendah berbanding dolar, mengekalkan tren kejatuhan

Ringgit mengekalkan tren penurunan apabila dibuka lebih rendah berbanding dolar Amerika Syarikat (AS) awal hari ini ekoran dipengaruhi penurunan harga minyak dan selepas bank pusat AS menyampaikan kenaikan kadar faedah yang curam.

Pada jam 9 pagi, mata wang tempatan jatuh kepada 4.5665/5700 berbanding dolar AS daripada 4.5520/5550 pada penutup semalam, lapor Bernama.

Penanda aras harga minyak mentah Brent turun 0.50 peratus kepada AS$89.38 setong.

Harga minyak terus merosot pada Khamis selepas Rizab Persekutuan AS (Fed) menaikkan kadar faedah sebanyak 75 mata asas dariapda julat 3.00 hingga 3.25 peratus – paras tertinggi sejak 2008.

“Harga minyak sudah pun menurun menjelang mesyuarat (Fed) dan terus menurun selepas pengumuman kenaikan kadar kerana kadar faedah yang lebih tinggi akan diterjemahkan kepada dolar yang lebih kukuh,” kata seorang peniaga.

Sementara itu, ringgit didagangkan lebih tinggi berbanding sekumpulan mata wang utama.

Ia meningkat berbanding yen Jepun kepada 3.1622/1650 daripada 3.1633/1656 pada penutup semalam dan meningkat berbanding dolar Singapura kepada 3.2168/2197 daripada 3.2217/2243 sebelumnya.

Mata wang tempatan menambah nilai berbanding pound Britain kepada 5.1277/1317 daripada 5.1629/1663 pada hari Rabu dan meningkat berbanding euro kepada 4.4825/4859 daripada 4.5197/5227 sebelumnya.


Lagi lantikan politik, bekas setpol Azizah pula dilantik teraju syarikat milik MoF

Bekas setiausaha politik kepada isteri Perdana Menteri, Datuk Seri Anwar Ibrahim dilantik menerajui syarikat milik Kementerian Kewangan, Cyberview Sdn Bhd sebagai pengerusi.

Datuk Romli Ishak berkhidmat sebagai setiausaha politik Datuk Seri Dr Wan Azizah Wan Ismail ketika beliau menjawat sebagai timbalan perdana menteri ketika pentadbiran Pakatan Harapan (PH) pimpinan Tun Dr Mahathir Mohamad.

Pengumuman lantikan itu dibuat pada hari yang sama dengan pelantikan bapa kepada salah seorang setiausaha politik Anwar yang juga Menteri Kewangan untuk menerajui sebuah lagi syarikat milik kementerian itu, MyHSR Corporation Sdn Bhd, semalam.

Romli yang juga merupakan Ahli Majlis Pimpinan Pusat PKR itu juga berkhidmat sebagai setiausaha politik kepada Menteri Besar Negeri Sembilan, Datuk Seri Aminuddin Harun selepas kerajaan PH tumbang.

Menurut kenyataan Cyberview, Romli adalah mentor dan penasihat yang dicari-cari dalam industri teknologi dan inovasi.

“Kami ingin mengumumkan pelantikan Datuk Romli bin Ishak sebagai Pengerusi Cyberview yang baharu.

“Dengan pengalaman lebih tujuh tahun dalam tadbir urus korporat dan 15 tahun sebagai usahawan teknologi, semangat Datuk Romli untuk keusahawanan dan pembangunan bakat telah menjadikan beliau mentor dan penasihat yang dicari dalam industri teknologi dan inovasi,” kata kenyataan itu.

Pemaju hab teknologi Cyberjaya itu bertanggungjawab untuk membangunkan bandar tersebut yang diwujudkan sebagai sebahagian daripada inisiatif Dr Mahathir untuk menarik syarikat teknologi pada akhir 1990-an.


Kes berita palsu berhubung Covid-19 banyak, kata Bukit Aman

Banyak kes melibatkan berita palsu berhubung Covid-19 direkodkan sepanjang tempoh 18 Mac tahun lepas hingga 20 Jun 2021, kata Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan.

Untuk tempoh tersebut, sebanyak 254 kes direkodkan dan sebanyak 109 kes telah diselesaikan manakala 145 kes lagi masih dalam siasatan menunggu tindakan susulan, kata Abd Jalil.

Abd Jalil berkata JSJ melalui Unit Siasatan Jenayah Terkelas, Bahagian Pendakwaan/Undang-undang (D5) Bukit Aman bertanggungjawab memantau sekali gus dengan bantuan kontinjen di seluruh negara menjalankan siasatan kes melibatkan media sosial.

Dalam pada itu, Abd Jalil memberitahu sebanyak 1,897 kertas siasatan dibuka melibatkan kes-kes dalam media sosial bagi tempoh Januari 2019 hingga semalam.

“Jumlah yang selebihnya melibatkan kes individu atau agensi dan sebanyak 844 iaitu 44.5 peratus kes berjaya diselesaikan manakala bakinya iaitu 1,053 kes atau 55.5 peratus lagi masih dalam siasatan,” katanya lagi.

Beliau berkata ini melibatkan penyebaran berita palsu atau hasutan yang boleh membangkitkan perasaan tidak setia, menyebabkan kegentaran awam atau menggugat keamanan negara yang berbaur penghinaan terhadap institusi diraja, kerajaan, pentadbiran keadilan, sensitiviti agama serta kaum.

“Siasatan dijalankan selari dengan peruntukan Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“…sekiranya mempunyai elemen seperti berikut iaitu kesalahan di bawah Kanun Keseksaan (Seksyen 500/504/505/298A/298/203A), Akta Hasutan 1948, kes-kes melibatan 3R (Ruler, Religion dan Races), kes melibatkan kerajaan, pentadbiran, keadilan, individu berpengaruh atau kes berprofil tinggi dan kesalahan di bawah undang-undang lain seperti Akta Pencegahan Pengawalan Penyakit Berjangkit (Akta 342),” katanya.

Abd Jalil berkata pihaknya menyeru dan menasihatkan orang ramai agar tidak menyalahgunakan media sosial untuk menyalurkan berita atau informasi yang tidak dipastikan kesahihannya.

“Sebarang penularan berita palsu, berkecenderungan menghasut atau apa-apa berita yang boleh menyebabkan kegentaran awam melalui platform media sosial tersenarai kepada kesalahan yang boleh disiasat di bawah Seksyen 233 Akta Komunikasi dan Multimedia 1998 dan undang-undang lain yang berkuat kuasa,” katanya.


Anwar bersama 4 MP dapat kebenaran merayu cabar darurat semasa PKP

Ketua pembangkang Datuk Seri Anwar Ibrahim dan empat wakil rakyat hari ini mendapat kebenaran Mahkamah Persekutuan untuk merayu bagi mencabar tindakan Tan Sri Muhyiddin Yassin menasihati Yang di-Pertuan Agong menggantung Parlimen semasa tempoh darurat.

Panel tiga hakim yang diketuai oleh Hakim Mahkamah Persekutuan Datuk Nallini Pathmanathan, dalam keputusan majoriti 2-1 hari ini membenarkan permohonan Anwar, Ahli Parlimen Pulai Datuk Seri Salahuddin Ayub, Ahli Parlimen Sungai Petani Datuk Johari Abdul, Ahli Dewan Undangan Negeri Tebing Tinggi Abdul Aziz Bari dan Ahli Parlimen Pasir Gudang Hassan Abdul Karim untuk merayu terhadap keputusan Mahkamah Rayuan, lapor Bernama.

Anwar dan empat wakil rakyat itu gagal dalam rayuan mereka pada 24 Nov tahun lepas, selepas diketepikan oleh Mahkamah Rayuan.

Seorang litigan perlu memperoleh kebenaran terlebih dahulu sebelum meneruskan rayuan di Mahkamah Persekutuan.

Hakim Nallini dan Datuk Vernon Ong Lam Kiat memihak kepada pemohon, manakala Hakim Datuk Zabariah Mohd Yusof mempunyai pandangan yang berbeza.

Hakim Nallini dalam keputusannya berkata beliau dan Hakim Ong berpandangan bahawa rayuan perlu diberikan di bawah Seksyen 96 (a) dan (b) Akta Mahkamah Kehakiman 1964, memandangkan ini adalah perkara yang berkaitan dengan kepentingan awam.

“Kami juga berpandangan bahawa permohonan ini bukan akademik. Oleh itu kami membenarkan permohonan dengan kos,” kata Nallini.

Hakim Zabariah pula dalam keputusannya berkata peruntukan Artikel 150 (6) Perlembagaan Persekutuan, menyatakan bahawa tiada perundangan yang digubal menurut pengisytiharan darurat akan menjadi tidak sah atas alasan tidak konsisten dengan mana-mana peruntukan perlembagaan ini.

“Parlimen mempunyai kuasa semasa darurat untuk menggubal undang-undang mengenai apa-apa perkara dan apa-apa acara, walaupun dalam percanggahan dengan artikel Perlembagaan, termasuk peruntukan untuk kebebasan asasi terlibat,” katanya yang menolak rayuan itu.

Pada 22 April lepas, Mahkamah Tinggi Kuala Lumpur menolak permohonan Anwar untuk mendapatkan kebenaran bagi memulakan semakan kehakiman untuk mencabar nasihat Muhyiddin kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menggantung sidang Parlimen darurat seluruh negara.

Hakim Mahkamah Tinggi ketika itu Datuk Seri Mariana Yahya (kini Hakim Mahkamah Rayuan) menolak permohonan Anwar atas alasan mahkamah tiada bidang kuasa untuk mendengar semakan kehakiman berdasarkan Perkara 150(6) dan 150(8) Perlembagaan Persekutuan.

Hakim Mariana memutuskan bahawa nasihat Jemaah Menteri dan Muhyiddin kepada Al-Sultan Abdullah untuk mengisytiharkan Ordinan Darurat adalah tidak tertakluk kepada semakan kehakiman.

Anwar yang juga Ahli Parlimen Port Dickson memfailkan permohonan kebenaran untuk memulakan semakan kehakiman pada 25 Januari tahun lepas, dengan menamakan Muhyiddin dan kerajaan masing-masing sebagai responden pertama dan kedua.

Beliau memohon deklarasi bahawa keputusan yang diberikan oleh Jemaah Menteri, diketuai Muhyiddin untuk menasihati Al-Sultan Abdullah untuk mengisytiharkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.

Pada 11 Mac lalu, Mahkamah Tinggi Kuala Lumpur menolak permohonan kebenaran semakan kehakiman yang dikemukakan Salahuddin, Johari dan Abdul Aziz atas perkara yang sama manakala permohonan kebenaran Hassan ditolak Mahkamah Tinggi Johor Bahru pada 26 April lalu.

Mereka juga menamakan Muhyiddin dan kerajaan sebagai responden dalam permohonan mereka.


Amirul Feisal pengarah urusan baharu Khazanah

Khazanah Nasional Bhd melantik Datuk Amirul Feisal Wan Zahir sebagai Pengarah Urusannya, yang akan berkuat kuasa 16 Julai 2021.

Dalam kenyataan hari ini, Khazanah berkata Amirul bakal menggantikan Datuk Shahril Ridza Ridzuan yang akan melepaskan jawatan tersebut apabila kontrak beliau tamat.

“Lembaga Pengarah Khazanah mengalu-alukan pelantikan Amirul dan yakin berdasarkan kepakaran dan pengalaman beliau, Khazanah akan terus maju dalam usaha menyampaikan mandat yang diberikan.

“Lembaga Pengarah turut menyampaikan penghargaan kepada Shahril atas jasa dan sumbangan beliau sepanjang berkhidmat sebagai pengarah urusan, terutamanya kejayaan beliau mengetuai pelaksanaan strategi yang telah menyaksikan Khazanah berada dalam kedudukan kukuh serta mampu mengharungi persekitaran yang serba mencabar akibat penularan pandemic Covid-19,” katanya.

Khazanah berkata Amirul adalah Ketua Pegawai Kewangan Kumpulan Malayan Banking Bhd dan sebelum itu menjawat jawatan Pengarah Urusan Kumpulan Chemical Company of Malaysia Bhd.


Ringgit ditutup rendah berbanding dolar AS hari ini berikutan penurunan kadar tidak dijangka oleh China.

Pada 6 petang, mata wang tempatan itu jatuh kepada 4.6335/6385 berbanding dolar AS 4.6140/6175 semalam, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Mohd Afzanizam Abdul Rashid berkata China secara mengejut mengurangkan kadar dasar utama – pengurangan kedua tahun ini – menandakan bank pusat itu komited untuk menyediakan sokongan bagi pertumbuhan ekonomi.

Dilaporkan bahawa Bank Rakyat China secara tidak dijangka mengurangkan kadar kemudahan pinjaman jangka sederhana (MLF) setahun sebanyak 15 mata asas kepada 2.5 peratus daripada 2.65 peratus.

“Yuan China dan ringgit adalah gandingan yang berkait rapat. Oleh itu, sebarang kelemahan yuan akan mempunyai kaitan langsung dengan ringgit.

“Kami melihat gandingan dolar-ringgit susut kepada RM4.6335,” katanya kepada Bernama.

Ringgit diniagakan kebanyakannya rendah berbanding sekumpulan mata wang utama.

Ia meningkat berbanding yen Jepun kepada 3.1830/1867 daripada 3.1832/1858 pada Isnin, susut berbanding pound Britain kepada 5.8966/9030 daripada 5.8575/8619 dan merosot berbanding euro kepada 5.0690/0757 daripada 5.0519/0557 sebelumnya.

Unit tempatan itu juga diniagakan kebanyakannya lebih rendah berbanding mata wang Asean lain.

Walaupun Ringgit meningkat berbanding baht Thailand pada 13.0908/1105 daripada 13.1173/1332 pada Isnin tetapi ia susut berbanding peso Filipina kepada 8.15/8.16 daripada 8.11/8.13.

Ia turun berbanding dolar Singapura kepada 3.4155/4197 daripada 3.4064/4095 ketika ditutup pada Isnin dan merosot berbanding rupiah Indonesia kepada 301.9/302.4 daripada 301.2/301.6 sebelumnya.


PRN Melaka: Bantu rakyat walau sehelai surat sokongan, kata Mas Ermieyati

Ahli Parlimen Masjid Tanah, Datuk Mas Ermieyati Samsudin menganggap label ‘pengkhianat’ terhadapnya bukan berlaku sekarang, sebaliknya telah tiga tahun berlalu, dan tidak menghalang tugasnya untuk menabur bakti kepada masyarakat.

Calon Perikatan Nasional (PN) kawasan Dewan Undangan Negeri (DUN) N02 Tanjung Bidara itu juga berpendapat label itu tidak pernah melunturkan semangatnya untuk terus berkhidmat kepada masyarakat.

Timbalan Menteri di Jabatan Perdana Menteri itu tetap bertekad untuk meneruskan amanah parti meskipun wujud persepsi negatif terhadapnya sejak tiga tahun lalu.

Untuk rekod, pengkhianatan juga berlaku ketika Tan Sri Muhyiddin Yassin sebagai Perdana Menteri, sehingga Kerajaan PN yang memerintah negara, tumbang pada 16 Ogos lalu.

Pengkhianatan itu dilakukan 15 Ahli Parlimen daripada UMNO diketuai Presiden parti Datuk Seri Ahmad Zahid Hamidi, yang menarik balik sokongan kepada Muhyiddin dan Kerajaan PN.

Mengulas lanjut, Mas Ermieyati berkata sentimen pengkhianat ini sejak dahulu lagi berlaku, bukan hanya sekarang.

“Apapun label atau gelaran yang diberikan kepada saya sejak tiga tahun lalu, saya tetap memberikan khidmat saya untuk Masjid Tanah. Saya tetap turun berjumpa masyarakat, saya tidak pernah abaikan mereka.

“Saya tetap memberikan bantuan sekiranya diperlukan walaupun hanya sehelai kertas surat sokongan, saya dah cuba yang terbaik,” katanya dalam kenyataan kepada Bernama.

Meyakini tanggungjawabnya kepada rakyat telah dilaksanakan sebaik mungkin, beliau menyerahkan nasibnya kali ini kepada pengundi Tanjung Bidara untuk menilai rekod prestasi dan hasil kerjanya selama ini.

Beliau juga tidak pernah peduli dengan label yang dilemparkan, malah lebih suka berdiam diri daripada menjawab tohmahan selain terus komited melaksanakan tugas yang diamanahkan.

“Tapi kalau ada pemimpin tertentu melabelkan saya pengkhianat, terserah kepada rakyat untuk menilainya, mereka telah matang dan bijaksana.

“Adakah cukup dengan label gelaran pengkhianat itu untuk menidakkan perkhidmatan saya ataupun komitmen saya terhadap warga Tanjung Bidara?,” katanya.

Mas Ermieyati mewakili Bersatu-PN memberi saingan tiga penjuru di DUN Tanjung Bidara pada Pilihan Raya Negeri (PRN) Melaka yang dijadual pada 20 November ini.

Bekas peguam syariah yang juga Naib Srikandi Bersatu itu akan menentang calon ‘heavyweight’ dari Barisan Nasional, Datuk Seri Ab Rauf Yusoh dan calon Pakatan Harapan, Zainal Hassan.

Ditanya sama ada beliau akan meletakkan jawatan sebagai timbalan menteri di Jabatan Perdana Menteri (JPM) jika menang kerusi itu, Mas Ermieyati berkata beliau masih mampu membahagikan tugas bagi menunaikan tanggungjawab sebagai timbalan menteri dan Ahli DUN.

“Tiada peraturan yang memerlukan saya meletak jawatan sebagai timbalan menteri, setiap manusia diberi 24 jam, ia tentang bagaimana kita mengurus masa dan tanggungjawab yang diberikan kepada kita.

“Kalau dah diberi tanggunjawab tapi tak nampak batang hidung pun tak guna juga, kalau saya dipilih sebagai wakil rakyat Tanjung Bidara, saya tahu bagaimana nak bahagikan tugas, ketika ini saya masih ada masa untuk berada di kawasan tiga empat kali seminggu,” katanya.

Mas Ermieyati, 45, yang juga Ketua Bahagian Bersatu Masjid Tanah sebelum ini merupakan Ketua Puteri UMNO sebelum keluar daripada parti itu pada Julai 2018, dua bulan selepas Pilihan Raya Umum Ke-14 (PRU-14) dan disahkan menjadi ahli Bersatu pada Disember 2018.


Bomoh ‘Tok Wan’ kena penjara lapan bulan

Seorang bomoh dipenjara lapan bulan oleh Mahkamah Majistret di sini hari ini selepas mengaku bersalah menyalahgunakan barang kemas bernilai lebih RM20,000 milik seorang peniaga nasi kukus yang diserah untuk ‘dibuang sihir’ pada Ogos lepas.

Majistret Sarulatha Paramavathar menjatuhkan hukuman itu ke atas Mohd Izwan Mohd Ahmid, 34, dan memerintahkan hukuman penjara tersebut bermula dari tarikh tangkap pada 5 Oktober lalu.

Mohd Izwan yang digelar ‘Tok Wan’ didakwa menyalahgunakan harta bukan miliknya iaitu 24 jenis barang kemas emas bernilai RM22,910 yang diserahkan oleh seorang lelaki untuk tujuan rawatan.

Dia didakwa melakukan perbuatan itu di sebuah rumah di Kampung Rantau Panjang, Jalan Kapar dekat sini, pada 9.21 pagi, 21 Ogos lepas, lapor Bernama.

Pertuduhan dikemukakan mengikut Seksyen 403 Kanun Keseksaan yang membawa hukuman penjara maksimum lima tahun dan dengan sebatan dan boleh juga didenda.

Berdasarkan fakta kes, mangsa telah menghubungi ‘Tok Wan’ pada 21 Ogos selepas disyaki mengalami gangguan misteri.

Tok Wan kemudian ke rumah mangsa bersama penolongnya dan meminta semua barang kemas milik keluarga mangsa atas alasan mahu ‘membuang sihir’ pada barang kemas tersebut dan mangsa yang mempercayainya telah menyerahkan kesemua barang kemas itu.

Pada 21 September tertuduh telah sekali lagi ke rumah mangsa dengan membawa satu punjut kain berwarna kuning yang dikatakan mengandungi barang kemas milik keluarga mangsa dan diberi arahan agar membukanya selepas 10 hari.

Bagaimanapun mangsa telah membuka punjut tersebut pada 28 September dan mendapati barang kemas yang terdapat di dalamnya adalah berbeza dan tiruan.

Terdahulu, Timbalan Pendakwa Raya Nur’ain Madihah Zulkifl memohon mahkamah mengenakan hukuman setimpal namun lelaki itu yang tidak diwakili peguam merayu hukuman ringan atas alasan dia perlu menanggung isteri dan empat anak selain menghidap penyakit darah tinggi dan masalah prostat.


Sepatutnya Anwar mengaku ditipu Najib dan Zahid, bukan putar belit isu SD UMNO

Walaupun Datuk Seri Anwar Ibrahim sudah buat pengakuan berhubung surat akuan bersumpah (SD) yang dihantar Ahli Parlimen (MP) UMNO, isu pokok masih tidak dijawab Presiden PKR itu yang bercita-cita menjadi Perdana Menteri (PM).

Benarkah Anwar meletak syarat tidak akan masuk campur dalam kes mahkamah sehingga menyebabkan anak muridnya yang juga Presiden UMNO Datuk Seri Ahmad Zahid Hamidi dan Datuk Seri Najib Razak kemudiaannya menarik balik sokongan daripada menjadi PM?

Jika benar dakwaan Anwar kononnya Zahid dan Najib membuat pusingan U tidak menyokongnya, tetapi mengapa masih sanggup berkomplot sehingga saat akhir menjatuhkan kerajaan Perikatan Nasional (PN) sebelum ini.

Kenyataan Anwar kononnya tidak mendapat sokongan kerana enggan mengikut syarat yang diletak Zahid dan Najib adalah sesuatu yang sangat sukar difahami atau dipercayai kerana tindakannya berterusan memberi tekanan kepada mantan PM Tan Sri Muhyiddin Yassin sebelum ini.

Rakyat tidak lupa peristiwa begitu mesranya Anwar dan Zahid semasa krisis politik tahun lalu, bahkan Ketua Pembangkang semasa mahu menjatuhkan Muhyiddin beberapa kali memetik nama anak muridnya dalam sidang Dewan Rakyat.

Rakyat juga tidak lupa perbualan mesra Anwar dan Zahid merancang menjatuhkan kerajaan dipimpin Muhyiddin.

Anwar sebenarnya malu mahu mengakui ditipu Zahid dan Najib yang memberi sokongan kepadanya untuk menjadi PM, walhal faktanya beliau sememangnya ditipu kedua-dua individu tersebut.

Beberapa artikel yang ditulis Agenda Daily berhubung hubungan Anwar dengan Zahid dan Najib kini juga sudah terbukti kebenarannya dengan pengakuan wujud SD oleh MP UMNO yang didedahkan Anwar sendiri hari ini.

Apakah tujuan Anwar mengatakan beliau tidak mahu mematuhi syarat yang dibuat anak muridnya dan Najib, adakah sekarang Anwar cuba membuktikan dirinya bersih seolah-olah tidak bersalah apabila merancang menjatuhkan kerajaan sebelum ini.

Anwar sebelum ini mendakwa dirinya memiliki majoriti yang kuat dan kukuh, namun pendedahan bekas ahli Majlis Tertinggi UMNO Datuk Seri Tajuddin Abdul Rahman mengesahkan jumlah majoriti itu diperoleh daripada kumpulan Kluster Mahkamah.

Pengakuan Anwar tersebut secara tidak langsung menunjukkan beliau sanggup menerima sokongan Kluster Mahkamah asalkan dapat menjadi PM, cita-cita peribadinya sejak sekian lama.


Bursa Malaysia dibuka rendah dipengaruhi kejatuhan Wall Street

Bursa Malaysia dibuka rendah sedikit pada sesi awal dagangan hari ini (Jumaat, 23 September 2022), menjejaki prestasi Wall Street yang susut untuk hari ketiga berturut-turut ketika kenaikan kadar faedah yang agresif oleh bank pusat negara itu terus menjejaskan sentimen.

Malah, bank pusat lain seperti Swiss National dan Bank of England turut bertindak menaikkan kadar faedah masing-masing sebanyak 75 mata asas dan 50 mata asas berikutan langkah pihak Rizab Persekutuan Amerika Syarikat (Fed), kata peniaga.

Pada jam 9.03 pagi ini, indeks petunjuk utama FTSE Bursa Malaysia KLCI (FBM KLCI) susut 0.96 mata kepada 1,438.20 daripada 1,439.16 pada akhir dagangan semalam, menurut Bernama.

Indeks penanda aras itu dibuka turun 0.05 mata kepada 1,439.11.

Bagaimanapun, sentimen pasaran adalah positif dengan kaunter untung mengatasi rugi iaitu 119 berbanding 102 manakala 174 lain tidak berubah, 2,003 tidak diniagakan dan sembilan lain digantung dagangannya.

Jumlah dagangan sebanyak 76.16 juta unit bernilai RM37.42 juta.

Menurut Malacca Securities Sdn Bhd, FBM KLCI susut selepas sentimen lemah menyebabkan aktiviti jualan ketara di peringkat global berikutan pendirian berterusan Fed yang cenderung menaikkan kadar faedah dan kalangan pelabur pula terus menjangkakan lebih banyak kenaikan lebih agresif di masa depan.

“Oleh itu, kami yakin bursa tempatan berkemungkinan akan terus kekal berhati-hati dan cenderung susut. Selain itu, pelabur akan turut menunggu maklumat mengenai kadar inflasi Malaysia untuk mengukur prospek keputusan Bank Negara Malaysia mengenai Kadar Dasar Semalaman yang akan datang,” katanya.

Firma pembrokeran itu berkata harga minyak mentah dijangka dalam jajaran US$90 bagi masa terdekat ini manakala harga minyak sawit mentah (MSM) di bawah RM3,800.

“Kami juga kekal positif terhadap prospek sektor perbankan berikutan senario kenaikan kadar faedah dan menjangkakan sektor telekomunikasi, berkaitan solar, pembinaan serta bahan binaan mungkin dapat menarik minat belian menjelang pembentangan Bajet 2023.

“Stok minyak dan gas pula dijangka mencatat prestasi baik dalam tempoh terdekat berikutan peningkatan pendapatan sejak suku tahun lepas,” katanya.

Saham wajaran tinggi seperti Public Bank rugi satu sen kepada RM4.38, Petronas Chemicals susut empat sen kepada RM8.46, IHH Healthcare turun lima sen kepada RM5.95 manakala Maybank untung satu sen kepada RM8.72 dan CIMB Bank tidak berubah pada RM5.38.

Bagi saham aktif, Resintech dan Cnergenz masing-masing naik dua sen kepada 56 sen dan RM1.04, waran Resintech menokok setengah sen kepada 15 sen, Jentayu menambah satu sen kepada 55.5 sen manakala China Automobile meraih setengah sen.

Di papan indeks menyaksikan Indeks FBM Emas menokok 0.13 mata kepada 10,293.68, Indeks FBM 70 meraih 5.5 mata kepada 12,559.80, Indeks FBMT 100 susut 4.04 mata kepada 10,028.21, Indeks FBM Emas Shariah turun 5.20 mata kepada 10,353.02 dan FBM ACE merosot 20.52 mata kepada 4,798.13.

Bagi sektor pula, Indeks Tenaga naik 5.22 mata kepada 725.09, Indeks Perladangan menokok 6.05 mata kepada 6,850.74, Indeks Perkhidmatan Kewangan meraih 11 mata kepada 16,345.45 dan Indeks Produk dan Perkhidmatan Perindustrian meningkat 0.33 mata kepada 174.57.


MB Kedah cadang GAS main congkak, bukan terlibat politik

Menteri Besar Kedah, Datuk Seri Muhammad Sanusi Md Nor mencadangkan kumpulan bergelar Gerakan Anti Sanusi (GAS) bermain congkak daripada terlibat dalam permainan politik.

Malah, beliau menyifatkan mereka yang melontarkan pandangan dan bersuara di sebalik poster semata-mata hanyalah kumpulan orang pengecut dan bacul semata-mata.

Disebabkan itu, Ketua Pengarah Pilihanraya PAS Pusat itu berkata beliau tidak ambil pusing mengenai tindakan pihak tertentu yang menubuhkan GAS bagi mengkritik kepimpinan kerajaan negeri diketuainya.

Sambil menganggap perkara itu sebagai permainan politik yang hanya perlu diselesaikan di medan politik semata-mata, beliau bagaimanapun menegaskan perhatian akan diberikan jika kumpulan itu melampau dan membuat fitnah..

“Kalau mereka melampau dengan membuat fitnah atau apa-apa, kita tengoklah nanti. Tetapi saya rasa itu cuma permainan politik saja dan saya tak peduli pun.

“Mereka ini gambar tak ada, muka pun tak ada tetapi cuma bersuara di sebalik poster semata-mata. Kita kalau nak bercakap dalam politik dan rasa mampu utarakan perkara yang benar, maka tampillah dengan berani.

“Itu semua pengecut dan orang bacul yang cuba lontarkan pandangan dalam politik, tetapi tak berani. Eloknya tak payahlah main politik sebaliknya main sajalah congkak atau batu seremban,” katanya menurut Warta Rakyat.

Beliau ditemui media selepas menyempurnakan perasmian Majlis Penyerahan Geran Hak Milik Tanah Bagi Daerah Kota Setar serta Pelancaran ‘Kedah Cashless’ di Hotel Raia, hari ini (19 Februari 2023).

Dalam pada itu Muhammad Sanusi berkata, setakat ini kerajaan negeri belum membincangkan mengenai kemungkinan mengharamkan filem ‘Pulau’ seperti dilakukan oleh kerajaan negeri Terengganu, baru-baru ini.

“Belum ada perbincangan lagi berkaitan perkara itu. Tetapi sebagai orang yang mempunyai kuasa terhadap pusat tayangan dan pawagam, mungkin ada pihak yang ambil tindakan dari sudut itu di tempat lain.

“Di Kedah, kerajaan negeri belum bincang apa-apa lagilah,” katanya.


Jabatan agama akan siasat video seksi penyanyi tular di Terengganu

Satu siasatan terperinci akan dilakukan berhubung majlis bertemakan “Arabian Dangdut Night” yang memaparkan video nyanyian seorang individu dipercayai lelaki menyerupai wanita berpakaian seksi pada majlis itu tular dalam media sosial.

Pengerusi Jawatankuasa Pembangunan Insan, Dakwah dan Penerangan negeri Mohd Nor Hamzah berkata siasatan itu akan dijalankan oleh Jabatan Hal Ehwal Agama Terengganu.

“Siasatan adalah berhubung perlanggaran Garis Panduan Hiburan, Persembahan Kebudayaan, Pelancongan dan Sukan Negeri Terengganu yang mula diperkenalkan pada tahun 2020,” katanya selepas membuat lawatan mahabbah di sebuah hotel di Kuala Terengganu hari ini.

Video berdurasi 25 saat yang memaparkan nyanyian individu terbabit pada 25 Mac lepas dikecam netizen yang marah kerana ia berlaku beberapa hari sahaja sebelum umat Islam menyambut Ramadan.

Mohd Nor berkata kerajaan negeri sangat sensitif dengan perkara seperti itu yang menyinggung perasaan umat Islam dan berharap ia akan menjadi iktibar untuk semua pihak terutama pengurusan hotel di Terengganu agar lebih berhati-hati pada masa akan datang.


Lima negeri di AS kesan Omicron, Biden umum langkah keselamatan

New York mengesan lima kes varian Covid-19, Omicron, kata gabenornya Kathy Hochul, sekali gus menjadikan setakat ini lima negeri di Amerika Syarikat (AS) yang telah mengesan varian itu, dengan 10 jangkitan dilaporkan.

California, Colorado, dan Minnesota mengesan kes varian Omicron dalam kalangan pesakit yang telah diberi vaksin sepenuhnya dan mengalami gejala ringan, manakala Hawaii melaporkan kes membabitkan individu tidak divaksinasi, yang mempunyai gejala sederhana.

Hochul memberitahu sidang media, salah satu kes di negeri itu melibatkan seorang wanita dari Long Island berusia 67 tahun yang baharu pulang dari Afrika Selatan dengan simptom ringan sakit kepala dan batuk.

Wanita itu diuji negatif sekembalinya pada 25 November tetapi disahkan positif coronavirus pada Selasa lalu, dan keputusannya dihantar ke makmal untuk ujian lanjut.

Empat lagi individu yang dijangkiti varian Omicron adalah penduduk bandar raya New York tetapi maklumat lanjut belum diperoleh, katanya.

Sementara itu, Presiden Joe Biden mengisytiharkan pelbagai tindakan baharu dalam usaha untuk mencegah Covid-19 selepas kes melibatkan varian Omicron dikesan di negara itu.

“Pelan baharu tersebut adalah hasil gabungan daripada nasihat-nasihat yang disuarakan oleh semua pihak dan ia tidak melibatkan sekatan pergerakan kembali tetapi merangkumi liputan vaksinasi dan suntikan dos penggalak yang lebih meluas dan lebih banyak ujian saringan dan lain-lain lagi,” katanya.

Biden memaklumkan tindakan itu akan membolehkan semua sekolah dan sektor perniagaan kekal dibuka di samping memastikan rakyat di negaranya kekal selamat.

“Kami akan melawan varian baharu ini dengan sains dan kecekapan bukan dalam keadaan huru-hara dan kekeliruan,” jelasnya lagi.

Tindakan baharu ini termasuk meningkatkan lebih banyak liputan vaksinasi Covid-19 di seluruh negara, mengetatkan peraturan ujian saringan untuk semua pengembara antarabangsa dan mewajibkan keputusan ujian negatif sehari sebelum berlepas ke negara ini.

Sebelum ini, kerajaan AS sudah mengumumkan sekatan perjalanan dari Afrika Selatan dan tujuh negara di selatan Afrika akibat penularan kes varian Omicron.

AS juga turut mengumumkan rancangan untuk melanjutkan protokol pemakaian pelitup muka untuk perjalanan domestik sehingga pertengahan bulan Mac tahun depan kerana pada awalnya, protokol itu dijadualkan tamat pada Januari tahun depan. – Agensi


Timbalan Menteri DAP gagal jawab soalan di Dewan Rakyat, elok letak jawatan

Timbalan Menteri Pendidikan, Lim Hui Ying gagal menjawab soalan di Dewan Rakyat hari ini dan ia satu yang memalukan kerajaan campuran yang dilihat tidak cekap.

Timbalan Menteri DAP itu sepatutnya lebih bertanggungjawab dan bersedia untuk menjawab soalan di Dewan Rakyat tetapi sebaliknya tidak mempunyai jawapan kepada soalan yang ditanyakan Ahli Parlimen Pengkalan Chepa (PN), Datuk Ahmad Marzuk Shaary.

Ahmad Marzuk berkata lebih baik Hui Ying meletak jawatan kerana gagal menjalankan tanggungjawab sebagai wakil rakyat kerana tidak memjawab kepada soalan dikemukakannya berkaitan isu peruntukan dan mekanisme pemantauan Rancangan Makanan Tambahan (RMT).

Beliau berkata, adalah satu pembaziran wang kerajaan untuk menggajikan Hui Ying yang tidak mampu menggalas tanggungjawab diberikan.

“Saya fikir perkara ini tidak pernah berlaku dalam sejarah Parlimen, …saya meminta Menteri Pendidikan atau timbalannya menjawab soalan nombor 16.

“Sayangnya Timbalan Menteri Pendidikan itu tidak menyediakan jawapan, ini tidak sepatutnya berlaku. Malah saya juga bertanyakan, jika beliau tidak ada jawapan kepada soalan asal, bolehkah dia menjawab soalan tambahan, namun beliau nampaknya tidak bersedia dan hanya datang untuk memenuhi kerusi di sebelah sana.

“Seseorang timbalan menteri itu perlu hadir ke Dewan Rakyat dengan persediaan,” katanya dalam sidang media hari ini.

Sebelum ini, tindakan Hui Ying yang gagal menyediakan jawapan ditegur Timbalan Yang Dipertua Dewan Rakyat, Datuk Ramli Mohd Nor yang menyatakan perkara itu tidak sepatutnya berlaku kerana ia memberi gambaran tidak baik kepada kerajaan.

Sementara itu, Ahmad Marzuk berkata, jawapan kepada soalan dikemukakannya itu sepatutnya sudah disediakan lebih awal dan dibacakan di Dewan Rakyat hari ini.

“Jawapan sepatutnya sudah ada, tetapi beliau tidak bawa atau baca. Jika nak jadi kerajaan, sepatutnya dua minggu sebelum sidang ini sudah selesai bab jawapan ini,” katanya.


Anda Yang Berhormat sila berlaku secara berhormat, Tun Faisal tegur ADUN PKR

Seorang wakil rakyat PKR, Muhamad Arafat Varisai Mahamad ditegur Datuk Tun Faisal Ismail Aziz supaya berkelakuan secara berhormat kerana sering mengganggunya semasa program wacana anjuran Sinar Harian.

Tun Faisal semasa wacana bertajuk PRN: Adakah Bom Jangka Kedua? semalam kurang senang dengan tindakan tidak beradab Ahli Dewan Undangan Negeri (ADUN) Hulu Kinta tersebut yang beberapa kali mengganggu hujahannya semasa giliran beliau berbahas.

“YB, anda dinamakan Yang Berhormat, jadi sila berlaku secara berhormat ya,” katanya kepada Arafat yang duduk di sebelahnya semasa wacana semalam.

Tun Faisal yang juga Ahli Dewan Tertinggi Muafakat Nasional ketika itu sedang memberi hujahannya berhubung sentimen ‘5K’ yang bakal menjadi bom jangka dalam Pilihan Raya Negeri (PRN) tidak lama lagi.

Jelasnya, faktor ‘5K’ yang akan menghukum kerajaan campuran Pakatan Harapan (PH) dan UMNO-Barisan Nasional (BN) antaranya khianat, kelentong, kegagalan dan keangkuhan yang akan mempengaruhi pengundi di enam negeri nanti.

“Saya panggil sentimen 5K… K yang pertama ialah khianat, Awal-awal lagi selepas Pilihan Raya Umum Ke-15 (PRU-15) Datuk Seri Anwar (Ibrahim) dan Datuk Seri Zahid (Ahmad Zahid Hamidi) telah mengkhianati pengundi PH dan juga pengundi UMNO.

“Undi PH dapat Zahid, itu buka kehendak pengundi PH… Pengundi PH tak mahu bila undi PH mereka dapat Zahid, undi BN dapat DAP… itu adalah pengkhianatan,” kata Tun Faisal.

Tun Faisal menekankan kempen PH semasa PRU-15 lalu yang menolak untuk menyokong penyamun dan mereka yang ada kes mahkamah, tetapi akhirnya Anwar selepas dilantik menjadi Perdana Menteri (PM) melantik Presiden UMNO yang memiliki 47 kes pertuduhan rasuah di mahkamah.

Kerajaan PH-UMNO juga didakwa kelentong apabila sehingga hari ini gagal menunaikan janji mereka yang dibuat semasa berkempen pada PRU-15 lalu dan hanya banyak beretorik.

“Banyak janji-janji yang tidak ditepati dibuat semasa PRU-15, contohnya PM tidak akan menjadi Menteri Kewangan tetapi akhirnya melantik dirinya sendiri pula,” katanya lagi.

Seterusnya, Tun Faisal membangkitkan faktor kegagalan kerajaan campuran yang sehingga hari ini tidak dapat mencari formula untuk membantu meringankan beban dihadapi rakyat.

“Kegagalan formula Menteri, Menteri formula Rafizi (Ramli)… ini menjadi sentimen kepada rakyat,” ujarnya.

Selain itu, keangkuhan dikalangan pemimpin atasan kerajaan campuran yang menimbulkan rasa tidak puas hati rakyat bakal diterjemahkan pada PRN kali ini sebagai satu referendum penolakan rakyat terhadap kerajaan gagal dipimpin Anwar.

“Keangkuhan Menteri Pelancongan baru-baru ini, menuduh penjawat awam makan rasuah… Keangkuhan Menteri Komunikasi yang menggugut netizen dalam TikTok live, keangkuhan Menteri Dalam Negeri, keangkuhan Menteri harga barang, bila rakyat bagi tahu harga barang dah naik dia tanya mana bukti.

“Keangkuhan-keangkuhan termasuk Ahli Parlimen Hulu Langat, termasuk Sani (Mohd Sany Hamzan) yang kata ini kerajaan kami, ikut suka hatilah kami nak buat apa… jadi, ada lima sentimen kerajaan madani yang ditunjukkan hari ini pada saya akan mempengaruhi meletusnya bom jangka pada PRN nanti,” ujarnya lagi.


Serangan terhadap Muhyiddin untuk tutup kelemahan kerajaan PH-BN

Serangan pimpinan Pakatan Harapan (PH) ke atas Presiden Bersatu dan Pengerusi Perikatan Nasional (PN), Tan Sri Muhyiddin Yassin tidak lebih sekadar mengalih perhatian rakyat terhadap kelemahan kerajaan sendiri.

Ahli Majlis Pimpinan Tertinggi Bersatu, Datuk Mohamed Farid Zawawi menegaskan, kerajaan baharu yang disertai PH-BN tidak ada keupayaan menyelesaikan masalah negara melainkan hanya pandai bercerita dan mengalih pandangan sahaja.

Katanya, ini tidak lebih daripada ‘red herring’ yang biasa digunakan untuk menutup kelemahan sendiri.

“Kita lihat masalah dasar kenaikan kos sara hidup belum diselesaikan. Cadangan juga kedengaran hendak menjual Petronas tetapi dikaburi dengan penyenaraian di bursa.

“Kerajaan sebenarnya buntu akal untuk meningkatkan pendapatan sehingga sanggup menggadaikan harta negara demi mencapai penyelesaian jangka pendek yang pastinya bakal merugikan negara dalam masa panjang.

“Pokoknya, tiada rencana berskala lagi tersusun untuk meningkatkan ekonomi negara sekali gus menjana pekerjaan berkualiti dan memacu pendapatan rakyat. Rakyat perlukan pembelaan, bukan sajian wayang yang tidak mengisi perut,” katanya dalam kenyataan hari ini.

Mengulas lanjut, Mohamed Farid yang juga Ketua Bahagian Bersatu Kota Bharu membayangkan serangan terhadap Bersatu dan PN akan terus memuncak menjelang Pilihan Raya Negeri (PRN) di enam negeri tidak lama lagi.

Menurut beliau, PH masih terbawa-bawa dengan perangai sebagai pembangkang iaitu menyerang pihak lawan tanpa asas.

“Pesanan saya kepada rakyat, jangan percaya mahupun terpengaruh dengan tohmahan tanpa asas ini. Tiba masanya PRN nanti, zahirkan sokongan anda dengan memberi undi kemenangan kepada calon PN,” katanya.


Kes Covid-19 baharu harian 1,054 dengan tiga kes kematian direkodkan

Sebanyak 1,054 kes jangkitan baharu Covid-19 dikesan Kementerian Kesihatan (KKM) semalam dengan kes keseluruhan sekarang mencecah 4,452,835 kes sejak 25 Januari 2020 sehingga kini.

Dalam pada itu, KKM juga merekodkan tiga kes kematian baharu Covid-19 masing-masing dua kes di Selangor dan satu kes di Perak semalam, menjadikan jumlah kes kematian kini sebanyak 35,567 kes.

Data dalam laman sesawang CovidNOW menunjukkan, setakat tengah malam tadi juga sebanyak 28,778 kes aktif direkodkan.

Sebanyak 27,361 kes menjalani isolasi di rumah, seramai 14 dirawat di Pusat Kuarantin dan Rawatan Covid-19 (PKRC) dan 1,328 menjalani rawatan di hospital.

Seramai 33 pesakit kini menjalani rawatan di Unit Rawatan Rapi (ICU) tetapi tidak memerlukan alat bantuan pernafasan manakala 41 lagi memerlukan bantuan alat pernafasan.

Setakat tengah malam tadi juga, sebanyak 4,107 kes sembuh dilaporkan, menyumbang kepada sejumlah 4,388,491 kes pulih sepenuhnya dari Covid-19.


Kerajaan sepatutnya tunggu proses rayuan berjalan, tak perlu tarik balik: PEMBELA

Langkah menarik balik rayuan berhubung isu penggunaan kalimah Allah oleh Kementerian Dalam Negeri (KDN) dan kerajaan adalah tidak wajar, kata gabungan kumpulan Islam.

Pertubuhan-Pertubuhan Pembela Islam (PEMBELA) berkata KDN dan kerajaan sepatutnya menunggu proses perundangan berjalan dan tidak menarik balik rayuan dalam melibatkan isu kalimah Allah dan mendesak penjelasan yang konkrit berhubung isu tersebut.

“Kita NGO (pertubuhan bukan kerajaan) Islam boleh sabar ikut proses perundangan yang ada sejak berpuluh tahun lalu, walaupun kalah, kita terima. Kita tunggu proses (mahkamah) ini dibawa secara matang. Tetapi mengapa Menteri Dalam Negeri (Datuk Seri Saifuddin Nasution Ismail) tarik balik (rayuan) dengan mengambil tindakan unilateral tanpa rujuk kesemua pemegang taruh.

“Dalam kenyataan Menteri Dalam Negeri hari ini, beliau berkata, kes itu lebih berkaitan isu pentadbiran, isu pekeliling (yang dikeluarkan KDN) pada 1986, yang dibatalkan mahkamah. Beliau turut memberitahu, KDN nak meneliti semula, tetapi dah dua tahun, perkara ini tak dibaiki. Jika betul, ia masih dalam proses, kenapa kena tarik balik (rayuan)?” kata Setiausaha Agungnya, Aswanizam Alias.

PEMBELA mengadakan sidang media di Dewan Perniagaan Melayu Malaysia (DPMM) hari ini.

Hadir sama, Presidennya, Mahmud Hishamuddin dan 11 lagi wakil NGO Islam termasuk Pertubuhan Pribumi Perkasa (PERKASA), Persatuan Pegawai Muslim Malaysia (PPMM) dan Majlis Perunding Melayu.

Katanya, penjelasan dikeluarkan Saifuddin hari ini tidak dilihat ‘menjernihkan suasana’, sebaliknya menimbulkan lebih banyak persoalan mengenai peranan KDN terutama dalam isu berkaitan menjaga kesucian agama Islam sebagai agama rasmi yang termaktub dalam Perlembagaan Persekutuan.

“Pertama, KDN perlu beri justifikasi, tak boleh buat keputusan sesuka hati tanpa babitkan sesi libat urus dengan pemegang taruh. Kedua, jika masih ada ruang untuk tarik balik keputusan sekarang, silakan berbuat demikian.

“Ketiga, jika ia tidak ditarik balik, maka NGO seperti PEMBELA akan bergerak ke depan. Ini hanya satu permulaan dan percayalah, gelombang (bantahan) ini akan jadi lebih besar, sehingga kita dapat pastikan perkara yang sepatutnya ditegakkan, dapat direalisasikan,” katanya.

Selain itu, katanya, PEMBELA turut menggesa Majlis Agama Islam di peringkat negeri sebagai pemegang taruh terbesar mengeluarkan kenyataan berhubung isu berkenaan.

Katanya, langkah sama turut diharap dilaksanakan oleh Majlis Raja-Raja sebagai ketua agama di peringkat negeri.

“Keenam, jika tidak ada jalan lain, kami akan satukan NGO Islam, tidak mengira latar belakang dan parti politik yang ingin bersama untuk pastikan isu ini dapat diselesaikan secara baik.

“Perdana Menteri ada kuasa di tangan dia, boleh nasihati KDN. Malah Datuk Seri Anwar (Ibrahim) juga berpuluh tahun dalam Angkatan Belia Islam Malaysia (ABIM), jadi inilah masanya ketika diberi kuasa untuk (laksanakan perkara yang sepatutnya,” katanya.


Kes berkaitan Covid-19 turun, 84.4% individu dewasa lengkap vaksinasi

Kematian

Seramai 258 pesakit Covid-19 meninggal dunia dalam tempoh 24 jam semalam, turun berbanding 278 kes yang dilaporkan pada Ahad lalu.

Jumlah kematian terbaharu itu yang turut membabitkan 75 pesakit meninggal dunia sebelum dibawa ke hospital (BID), menjadikan jumlah kumulatif sejak Mac tahun lalu kepada 25,695 kematian.

Kementerian Kesihatan (KKM) dalam kemas kini statistik laman sesawang COVIDNOW hari ini menyatakan enam negeri dan Wilayah Persekutuan merekodkan peningkatan kes kematian dalam tempoh 24 jam semalam.

Johor merekodkan jumlah kematian tertinggi sebanyak 53 kes berbanding 32 pada Ahad; Kedah (46 semalam, 27 Ahad); Kuala Lumpur (25 semalam, 12 Ahad); Sarawak (19 semalam, 11 Ahad); Pahang (lima semalam, empat Ahad); dan Perlis (dua semalam, sifar Ahad).

Selangor kekal merekodkan jumlah tertinggi dengan 56 kes, walaupun jumlahnya turun berbanding 113 kematian yang dicatatkan pada Ahad.

Kes aktif

Jumlah kes aktif Covid-19 di seluruh negara terus menunjukkan trend penurunan. Dalam tempoh 24 jam semalam hanya terdapat 177,560 kes aktif, berbanding 183,289 kes pada Ahad dan 191,434 kes pada Sabtu.

Daripada jumlah itu, 147,848 pesakit menjalani kuarantin di rumah, turun berbanding 152,299 yang direkodkan sehingga Ahad.

Jumlah pesakit yang menjalani rawatan di Pusat Kuarantin dan Rawatan Covid-19 (PKRC) di seluruh negara juga turun daripada 20,147 kes yang dicatat sehingga Ahad, kepada 19,180 pesakit semalam.

Sementara pesakit yang menerima rawatan di hospital seluruh negara juga semakin berkurangan daripada 9,793 kes yang dilaporkan sehingga Ahad kepada 9,554 pesakit semalam, manakala 978 pesakit, termasuk 576 yang memerlukan alat bantuan pernafasan, kini dirawat di unit rawatan rapi (ICU) – turun berbanding 1,050 kes yang dicatatkan pada Ahad.

Menurut KKM daripada 9,554 pesakit yang dirawat di hospital, 1,630 pesakit adalah di Johor; Selangor (1,363); Sabah (1,107); Sarawak (1,009); Kelantan (836); Perak (773); Pulau Pinang (570); Kedah (465); Pahang (437); Kuala Lumpur (351); Terengganu (319); Melaka (234); Negeri Sembilan (224); Perlis (175); Putrajaya (58); dan Labuan (tiga).

Program Imunisasi Covid-19 Kebangsaan (PICK) – dilancarkan pada 24 Februari 2021

Sebanyak 84.4 peratus daripada individu dewasa lengkap divaksinasi sejak PICK dilancarkan sehingga semalam, manakala 93.9 peratus lagi menerima sekurang-kurangnya satu dos suntikan.

Sehingga semalam juga, 1.0 peratus atau 30,886 daripada remaja berusia 12 hingga 17 tahun lengkap divaksinasi, manakala 1,069,480 remaja (33.0 peratus) lagi menerima sekurang-kurangnya satu dos suntikan.

Semalam sahaja sebanyak 323,335 dos vaksin diberikan membabitkan 172,388 penerima dos pertama dan 150,947 penerima melengkapkan vaksinasi.

Secara keseluruhannya, 42,699,197 dos suntikan diberikan sehingga semalam membabitkan 70.5 peratus atau 23,007,292 penerima dos pertama dan 19,784,628 individu (60.6 peratus) lengkap divaksinasi.

Peratusan kumulatif pemberian dos vaksin mengikut negeri sehingga 27 September 2021.

Kadar Rt

Kadar kebolehjangkitan Rt pada jangkaan mengikut kes seharian pada 27 September 2021 untuk seluruh negara adalah 0.90.

Kecuali Pahang yang mencatat Rt 1.00, negeri-negeri lain merekodkan Rt antara 0.84 hingga 0.99.

Kes baharu

Jumlah jangkitan Covid-19 di seluruh negara dalam tempoh 24 jam sehingga 12 tengah hari semalam turun mendadak ke paras terendah sejak beberapa bulan lalu dengan kebanyakan negeri turut merekodkan penurunan kes.

Dalam tempoh 24 jam itu 10,959 jangkitan baharu direkodkan berbanding 13,104 kes semalam.

Berita berkaitan: Kes baharu turun ke paras terendah sejak beberapa bulan

Kes sembuh

Jumlah keseluruhan pesakit Covid-19 yang disahkan sembuh sejak Mac 2020 hingga jam 12 tengah hari semalam, telah melepasi angka dua juta kes atau 90.8 peratus.

Dalam tempoh 24 jam hingga 12 tengah hari semalam, seramai 16,430 pesakit sembuh menjadikan kumulatif keseluruhan 2,005,942 kes, berbanding 2,209,194 kes positif.

Berita berkaitan: Jumlah pesakit sembuh cecah lebih dua juta


Pakar beri amaran peningkatan kes Covid-19, Omicron BA.5 di Malaysia

Rakyat Malaysia perlu bombang dan berwaspada berkaitan gelombang baharu Covid-19, terutamanya membabitkan sub-varian Omicron BA.5, yang sangat mudah menular, kata seorang pakar virologi.

Dr Kumitaa Theva Das dari Universiti Sains Malaysia berkata gelombang baharu jangkitan Covid-19 bukanlah sesuatu yang boleh dipandang ringan.

Beliau berkata, hanya beberapa hari lalu, sub-varian BA.5 membentuk 28 peratus daripada jujukan di Malaysia.

“Kini, ia membentuk kira-kira 38 peratus daripada jujukan, dan kini dikesan di sekurang-kurangnya tujuh negeri di Malaysia.

“Setiap kali terdapat varian baharu, perkara yang paling membimbangkan ialah betapa menularnya, yang diukur dengan R-naught (Ro/Rt). Ini adalah purata bilangan orang yang boleh dijangkiti oleh kes awal.

“Sebagai perbandingan, kes varian asal Covid-19 mempunyai Ro/Rt sebanyak 3.3, Delta (5.1) dan BA.5 adalah kira-kira (18.6), yang menjadikannya amat mudah untuk menular.

“Sebelum ini, dengan varian lain, jangkitan semula agak jarang berlaku dan mungkin hanya berlaku selepas tiga bulan. Tetapi dengan BA.5, individu boleh dijangkiti semula dalam masa sebulan.

“Penyelidikan yang dijalankan di Amerika Syarikat (AS) bulan lepas juga menunjukkan bahawa mereka yang dijangkiti semula lebih berkemungkinan mengalami masalah kesihatan yang berpanjangan, termasuk paru-paru dan jantung, gangguan pencernaan dan buah pinggang, diabetes dan masalah saraf.

“Jadi, kita harus bimbang dan ia bukan sesuatu yang boleh dipandang ringan,” katanya dalam temu bual dengan NST.

Semalam, jangkitan Covid-19 di seluruh negara dalam tempoh 24 jam melonjak melepasi 5,000 kes, tertinggi sejak kali terakhir negara merekodkan 5,624 kes pada 24 April lalu.

Sebanyak 5,230 jangkitan baharu dilaporkan, meningkat berbanding 4,098 kes yang dicatat pada Khamis, menurut laman sesawang CovidNOW Kementerian Kesihatan (KKM) yang dikemas kini pagi ini.

Menteri Kesihatan Khairy Jamaluddin sebelum ini berkata Malaysia telah memasuki gelombang baharu Covid-19, dengan sub-varian Omicron BA.5 sudah ada di negara ini.

Beliau berkata KKM telah mengesan lima kes sub-varian BA.5 melalui penjujukan genom setakat 30 Jun.

Pada Selasa (12 Julai), Pertubuhan Kesihatan Sedunia (WHO) memberi amaran bahawa kes Covid-19 meningkat di seluruh dunia apabila sub-varian BA.5 Omicron yang sangat mudah berjangkit merebak pada “tahap yang sangat cepat”.

Ketua Pengarah WHO Dr Tedros Adhanom Ghebreyesus berkata sub-varian Omicron, seperti BA.4 dan BA.5, terus memacu gelombang kes baharu, kemasukan ke hospital dan kematian di seluruh dunia.

“Virus ini merebak dengan bebas dan semua negara tidak menguruskan beban penyakit dengan berkesan. Gelombang baharu virus menunjukkan sekali lagi bahawa Covid-19 masih belum berakhir,” katanya pada sidang media maya dari Geneva, Switzerland.

Kumitaa, pakar genetik dengan Kluster Infectomics, Institut Perubatan dan Pergigian Termaju USM berkata di AS, kes sub-varian BA.5 meningkat daripada satu peratus kepada 70 peratus dalam masa dua bulan sahaja. AS kemudian menyaksikan penurunan kecil sebelum mencapai hampir 100,000 kes sehari.

Beliau berkata terdapat beberapa negara yang mengalami lonjakan hampir 20 peratus kes dalam sehari.

“Di Malaysia, (antara) 2,000 dan 4,000 kes sehari mungkin merupakan jumlah yang sangat kecil (angka sebenar mungkin sekurang-kurangnya tiga hingga lima kali ganda) kerana terdapat bilangan keseluruhan ujian yang lebih rendah yang dilakukan, dan sewajarnya, bilangan kes yang lebih rendah dikesan dan dilaporkan.

“Dengan mengambil kira jumlah ini dan arah aliran global, Malaysia mungkin satu hingga dua bulan lagi untuk mencapai kemuncaknya,” tambahnya.

Ditanya apa yang perlu dilakukan oleh negara untuk menghentikan “tahap sangat cepat” ini daripada menjadi lebih teruk, Kumitaa berkata langkah kesihatan awam pada masa lalu masih berkesan – dapatkan dos penggalak, elak kawasan sesak, ujian sebelum perhimpunan besar, duduk di rumah jika ada simptom, dan pengudaraan yang baik.

Beliau menekankan bahawa penggunaan pelitup muka dengan betul adalah salah satu langkah paling penting dalam memastikan rakyat Malaysia selamat.

“Ini amat penting sekarang kerana kita melihat trend di mana orang ramai yang mempunyai hubungan rapat dengan simptom tetapi ujian negatif pada hari pertama. Jadi, mereka percaya mereka tidak dijangkiti dan mungkin keluar.

“Tetapi jika mereka meneruskan ujian, mereka menjadi positif pada hari itu. tiga atau empat. Ada juga orang lain yang tidak pernah menguji diri sendiri atau dikehendaki berada di luar.

“Sememangnya, terdapat begitu banyak senario yang meletakkan orang lain dalam risiko. Walaupun kita mungkin tidak dapat mengubah cara orang melakukan sesuatu, kita boleh mulakan dengan diri kita sendiri. Adalah penting untuk memakai pelitup muka dengan betul, kerana ramai yang memakainya di bawah hidung mereka, yang tidak memberikan mereka perlindungan.

“Dengan varian yang lebih mudah ditularkan, pelitup muka seperti N95 atau KN95 berfungsi lebih baik, manakala kain, pelitup muka pembedahan atau berganda memberikan perlindungan yang kurang,” katanya.

Sementara itu, Kumitaa berkata dengan peningkatan kos sara hidup, kebanyakan orang tidak akan memilih ujian PCR melainkan kos itu boleh dibayar pampasan. Kos bertambah dengan cepat jika seseorang mempunyai keluarga besar atau perlu kerap menguji.

Mengenai sama ada terdapat keperluan untuk mengetatkan dan menambah baik prosedur operasi standard (SOP) sedia ada, beliau berkata, pada ketika ini, tindakan mengetatkan SOP mungkin tidak membawa perubahan kerana orang ramai sudah penat dengan sekatan.

“Perkara terbaik yang boleh kita lakukan adalah orang memperkasakan diri mereka dengan pengetahuan dan kesedaran serta menjaga diri sendiri dan orang lain. Saya percaya rakyat Malaysia secara umumnya bertimbang rasa, dan sifat ini juga akan membantu dalam memerangi Covid-19.

“Ini bermakna bahawa jika anda mempunyai simptom, anda secara automatik akan berfikir untuk tinggal di rumah. Jika anda mampu untuk membuat ujian, anda secara automatik akan menjalani ujian.

“Bersama-sama, kita boleh menghentikan kes daripada meningkat, dan diharapkan dapat menamatkan Covid-19 tidak lama lagi. Jika kes terus meningkat, ini juga bermakna kemungkinan varian baharu yang lebih teruk juga meningkat. Saya pasti tiada siapa yang mahu untuk hidup melalui gelombang lain pada masa depan,” katanya.


Zahid cuba nafi komitmen, kejayaan Muhyiddin, MPN pulihkan negara?

Kekal dengan sikap negatif terhadap Tan Sri Muhyiddin Yassin, Presiden UMNO Datuk Seri Ahmad Zahid Hamidi gagal melihat peranan yang telah dimainkan bekas Perdana Menteri itu dalam menerajui Majlis Pemulihan Negara (MPN).

Ketika kerajaan pimpinan Naib Presiden UMNO, Datuk Seri Ismail Sabri Yaakob terus menyambung usaha melawan pandemik Covid-19 yang ditinggalkan Muhyiddin, Zahid pula tidak nampak kesan terhadap negara yang semakin pulih menerusi pelbagai rancangan, termasuk yang disusun dan digerakkan oleh MPN.

Cuba menafikan beberapa kejayaan dikecapi negara sekarang hasil usaha Muhyiddin dan Kabinetnya ketika menerajui negara sebelum ini, serta tugas dilakukan anggota MPN, Zahid sebaliknya memberi penghargaan kepada keprihatinan kerajaan sekarang terhadap kesukaran yang ditanggung rakyat akibat siri Perintah Kawalan Pergerakan (PKP) yang berterusan.

Namun pada masa sama, Ahli Parlimen Bagan Datuk itu menggesa kerajaan mengambil langkah lebih praktikal, manusiawi serta munasabah. Berita berkaitan

Seolah-olah tidak melihat pelbagai usaha telah dilakukan Muhyiddin menerusi MPN, Zahid berkata:

“Kita hampir tidak mendengar apakah saranan baharu dari Pengerusi MPN dalam menghadapi tahun 2022 melainkan amaran demi amaran dengan peningkatan kes serta kedatangan varian Omicron.

“Saya percaya, banyak yang boleh dilakukan oleh Pengerusi MPN dalam memberikan kepimpinan dan idea segar. Antaranya, apakah strategi negara untuk memastikan pembukaan berperingkat sempadan negara dilakukan dengan cara yang praktikal, tidak membebankan dan mampu merancakkan kembali proses perjalanan komersial dan aktiviti ekonomi.”

Menurut Zahid yang pernah menjadi Timbalan Perdana Menteri selama kira-kira 33 bulan sebelum Barisan Nasional (BN) kalah pada Pilihan Raya Umum Ke-14 pada 2018 lalu, amaran demi amaran berkaitan dengan varian-varian baharu tidak akan menyebabkan keadaan bertambah baik.

Dalam hal ini, katanya, Muhyiddin sepatutnya lebih agresif dan radikal memikirkan jalan keluar dan inisiatif baharu dan tidak hanya bergantung harap kepada kerajaan secara keseluruhannya sahaja, sedangkan inilah fungsi kritikal MPN.

“Selain itu, adalah mustahak untuk Pengerusi MPN menggerakkan pasukannya agar aktif memberi saranan dan nasihat kepada Kerajaan berhubung dengan strategi terbaik bagi meningkatkan pengambilan suntikan ‘booster’ yang kurang mendapat sambutan dan pelaksanaan sesi persekolahan serta pengajian tinggi pada kapasiti penuh.

“Semakin lama kita berpeluk tubuh dan mengambil jalan untuk sekadar menunggu dan lihat, semakin rugi negara dan anak bangsa kita. Saya harap perkara ini akan diberikan perhatian oleh Pengerusi MPN, dan semoga beliau tidak menjadikan kesibukan berkempen dalam PRN Johor sebagai alasan,” katanya.

Untuk rekod, pada 1 September 2021 lalu, Kabinet Ismail Sabri bersetuju melantik Muhyiddin sebagai Pengerusi MPN bertaraf Menteri, tetapi Ahli Parlimen Pagoh itu mahu berkhidmat secara sukarela, tanpa mengambil gaji yang diperuntukkan.

Pelantikan ini juga dibuat atas dasar keyakinan kerajaan terhadap kemampuan Muhyiddin untuk menerajui strategi pemulihan negara, demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19.

Sejak daripada itu pelbagai usaha diambil termasuk memperkenalkan Pelan Pemulihan Negara (PPN) yang turut menyediakan garis panduan ‘membebaskan’ negeri daripada Covid-19 mengikut fasa-fasa yang telah ditetapkan.

Pelaksanaan Program Imunisasi Covid-19 Kebangsaan (PICK), komponen utama dalam PPN, antara yang paling diberikan perhatian, selain proses memudah cara pembukaan sektor-sektor ekonomi, sosial dan keagamaan turut diberi perhatian.

MPN juga mewujudkan kesedaran dalam kalangan masyarakat untuk mematuhi prosedur operasi standard (SOP) bagi membendung wabak Covid-19 supaya dapat beralih daripada pandemik kepada endemik.

MPN dianggotai 18 ahli tetap, termasuk menteri, pakar ekonomi dan wakil pembangkang, kerap mengadakan pertemuan untuk berbincang dan memberikan nasihat kepada kerajaan.

Dalam tempoh Januari 2022 hingga bulan ini, MPN telah dua kali mengadakan mesyuarat, termasuk menyediakan perancangan mewujudkan PPN 2.0 selain mencadangkan kerajaan membuka semula sepenuhnya sempadan negara bermula 1 Mac depan. Berita berkaitan

Pada sidang media selepas mesyuarat 8 Februari lalu, Muhyiddin berkata pembukaan sempadan negara perlu dilaksanakan secara terancang dan berdasarkan penilaian risiko semasa dan maklumat terperinci, termasuk syarat-syarat tertentu, serta SOP yang hendak ditetapkan.

“Sama ada terdapat kuarantin atau tidak ada kuarantin dan sebagainya, itu akan diumumkan dalam masa yang terdekat oleh KKM,” katanya.


Pendakwaan mohon semua kes dihadapi Muhyiddin dibicarakan bersama

Semua tujuh kes dihadapi Tan Sri Muhyiddin Yassin dimohon untuk dibicarakan bersama oleh pasukan pendakwaan semasa sebutan kes hari ini di mahkamah.

Permohonan ke semua tujuh kes untuk dibicarakan bersama itu dimaklumkan Timbalan Pendakwa Raya, Datuk Wan Shaharuddin Wan Ladin ketika semua kes itu disebut di hadapan Hakim Mahkamah Sesyen Azura Alwi.

Wan Shaharudin berkata pendakwaan memfailkan permohonan itu semalam dan ia diserahkan kepada peguam bela hari ini.

Sehubungan itu, mahkamah menetapkan pada atau sebelum 30 Jun ini bagi pembelaan menjawab permohonan itu dan turut menetapkan 14 Julai bagi pendakwaan membalasnya.

Terdahulu, Pengerusi Perikatan Nasional tiba di Kompleks Mahkamah Kuala Lumpur pagi ini untuk menghadiri prosiding sebutan kes pertuduhan menggunakan kedudukan untuk suapan berjumlah RM232.5 juta bagi Parti Bersatu dan menerima wang hasil daripada aktiviti haram.

Muhyiddin tiba di Kompleks Mahkamah Kuala Lumpur pada jam 8.41 pagi tadi.

Ketua Pembangkang, Datuk Seri Hamzah Zainudin; Naib Presiden Bersatu, Datuk Dr Radzi Jidin dan Ketua Armada Bersatu, Wan Ahmad Fayhsal Wan Ahmad Kamal dilihat turut hadir di pekarangan mahkamah pada jam 8.55 pagi bagi memberi sokongan moral kepadanya.


Polis tumpas sindiket antarabangsa edar dadah guna krayon melukis

Tindakan sindiket pengedaran dadah antarabangsa menyembunyikan dadah dalam peralatan mewarna krayon sebelum dihantar melalui syarikat kurier ke luar negara, berjaya dibongkar polis susulan penahanan seorang lelaki dalam serbuan di tepi jalan di George Town, di sini Khamis lepas.

Ketua Polis Daerah Timur Laut Asisten Komisioner Soffian Santong berkata ekoran penahanan lelaki berusia 25 tahun pada 11.30 malam itu, polis berjaya membongkar sindiket tersebut yang beroperasi sejak pertengahan tahun lepas untuk pasaran dadah luar negara.

Katanya susulan penahanan lelaki itu, polis menyerbu sebuah rumah sewa di Lebuh Sungai Pinang di sini dan merampas syabu seberat 1.02 kilogram (kg) serta ketamin 77 gram (g) bernilai RM48,636, dan pelbagai peralatan membungkus semula dadah.

“Berdasarkan siasatan, sindiket itu membungkus semula syabu di dalam batang-batang krayon berwarna dengan memotong bahagian bawah krayon itu dan mengisinya dengan dadah seberat tujuh gram bagi setiap satu batang krayon.

“Setiap bungkusan yang mengandungi 48 batang (krayon) dengan lebih 300g dadah bernilai RM30,000, akan dihantar ke luar negara menggunakan syarikat kurier. Difahamkan dadah tersebut jika dijual di luar negara harganya lebih dua kali ganda nilai pasaran kita,” katanya pada sidang akhbar hari ini.

Beliau berkata polis turut menyita sebuah kereta bernilai RM34,000 dari penganggur itu, yang didapati positif dadah.

Sementara itu, Soffian berkata polis berjaya menumpaskan makmal mini memproses dadah dan menghasilkan campuran methylenedioxy-methamphetamine (MDMA) dalam minuman paket segera, selepas menyerbu sebuah rumah dalam operasi yang dijalankan selama dua hari bermula 13 Mei lepas di Jelutong, di sini.

“Polis pada mulanya menahan seorang lelaki berusia 36 tahun sebelum menyerbu rumah sewa yang dijadikan makmal memproses dadah, dan susulan serbuan tersebut kami merampas serbuk MDMA seberat 3.32 kg yang yelah diisi dalam 97 paket minuman segera seperti kopi dan teh tiga dalam satu, serta jus buah-buahan.

“Kami turut merampas ketamin sebanyak 67.43g, syabu (18g), pil eramin 5 (160 biji) serta pil ekstasi sebanyak 24 biji, yang kesemuanya termasuk MDMA bernilai RM180,860,” katanya.

Soffian berkata sindiket itu dipercayai terlibat dalam kegiatan memproses dan mengedar dadah sejak bulan Mac lepas, serta usaha mengesan rangkaian sindiket tersebut giat dijalankan.

“Dalam serbuan itu, polis turut menyita sebuah kereta bernilai RM31,000 dan wang tunai sebanyak RM2,120 daripada lelaki yang positif dadah, serta mempunyai pelbagai rekod lampau,” katanya.

Menurutnya lelaki yang tidak bekerja itu direman sehingga 18 Mei, bagi membantu siasatan menurut Seksyen 39B Kanun Keseksaan. – Bernama


Ringgit terus menyusut berbanding dolar AS

Ringgit ditutup rendah berbanding dolar AS hari ini menongkah arus berbanding aliran serantau, meskipun prestasi lemah dolar AS.

Mata wang Amerika Syarikat (AS) itu mencatatkan penurunan menjelang pengumuman data pertumbuhan ekonomi suku pertama ekonomi terbesar dunia itu pada lewat malam ini, di tengah-tengah kebimbangan isu lain di negara itu seperti risko penularan kegagalan perbankan, kelembapan ekonomi dan kebuntuan berhubung had siling hutang, kata seorang peniaga, menurut laporan Bernama.

Pada 6 petang, ringgit meneruskan aliran menurunnya turun kepada 4.4605/4660 berbanding dolar AS daripada paras penutup 4.4565/4585 pada Rabu.

Ketua Ahli Ekonomi Bank Muamalat Malaysia Bhd Mohd Afzanizam Abdul Rashid berkata prestasi ringgit agak tidak menentu berbanding dolar AS hari ini, bergerak dalam jajaran RM4.4545 hingga RM4.4633.

Beliau berkata pengumuman data keluaran dalam negara kasar (KDNK) suku pertama 2023 AS pada malam ini akan dipantau rapat ketika peserta pasaran mencari petunjuk berkaitan momentum pertumbuhan yang perlahan dan bank pusat melakukan persediaan berdepan risiko pertumbuhan negatif.

“Pengelakan risiko mula berlaku dan ia akan menjadikan mata wang pasaran negara sedang pesat membangun menyusut berbanding dolar AS. Sekiranya KDNK suku pertama 2023 AS berada jauh di bawah unjuran pasaran pada 1.9 peratus, ia mungkin meningkatkan permintaan terhadap dolar AS dan akan menyebab ringgit menjadi lemah dalam tempoh terdekat ini,” katanya kepada Bernama.

Pengarah urusan SPI Asset Management Stephen Innes berkata pasaran masih kurang keyakinan terhadap ringgit, namun, jualan bagi minggu ini perlahan pada hari ini apabila pasaran eksport domestik menjangka ringgit berada di paras kemuncak penurunannya dan menjual dolar AS.

“Kami berpandangan tiga faktor yang menyebabkan penurunan ringgit adalah kebimbangan terhadap kemampanan pemulihan China, kemerosotan sentimen risiko global disebabkan kebimbangan kemelesetan dan kebimbangan terhadap persengketaan teknologi antara AS dan China.

“Ia menyebabkan kebimbangan di banyak pasaran manakala harga minyak terus menyusut yang memberi kesan negatif kepada ringgit semalaman,” katanya.

Sementara itu, ringgit diniagakan kebanyakannya tinggi berbanding kumpulan mata wang utama lain kecuali euro.

Unit tempatan meningkat berbanding yen Jepun kepada 3.3337/3381 daripada 3.3397/3415 pada Rabu, naik berbanding pound Britain kepada 5.5506/5575 daripada 5.5573/5597 dan susut berbanding euro kepada 4.9235/9296 daripada 4.9209/9231.

Bagaimanapun ringgit diniagakan bercampur-campur berbanding mata wang negara-negara Asean lain.

Unit tempatan susut berbanding rupiah Indonesia kepada 303.2/303.7 daripada 300.3/300.6 pada Rabu dan turun berbanding baht Thai kepada 13.0626/0841 daripada 13.0261/0365.

Ia meningkat berbanding peso Filipina kepada 8.00/8.02 daripada 8.01/8.02 dan naik berbanding dolar Singapura kepada 3.3379/3423 daripada 3.3387/3405.


Kes harian hampiri 14,000

Jangkitan harian Covid-19 di seluruh negara dalam tempoh 24 jam hingga 12 tengah hari tadi melonjak lagi, tatkala kadar kebolehjangkitan bagi seluruh negara meningkat daripada nilai Rt 1.27 kepada Rt 1.32.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata, sebanyak 13,944 jangkitan baharu dikesan dalam tempoh itu, berbanding 11,034 kes semalam.

Kali terakhir negara mencatat kes harian tertinggi adalah pada 24 September 2021 iaitu sebanyak 14,554 kes.

Jumlah itu menjadikan kumulatif positif sejak wabak Covid-19 melanda negara awal 2020 lalu meningkat kepada 2,939,198 kes.

Sehingga semalam seramai 2,818,650 pesakit telah sembuh, 32,043 kematian dan 74,561 kes masih aktif.

Daripada jumlah kes aktif itu seramai 65,566 pesakit menjalani kuarantin di rumah, 4,695 ditempatkan di PKRC; 4,165 dimasukkan ke hospital; dan 135 pesakit dirawat di ICU, dengan 81 daripadanya memerlukan alat bantuan pernafasan.

Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 1.32.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan statistik dikongsi beliau, Perlis dan Sabah mencatat nilai Rt tertinggi iaitu pada 1.54, diikuti Sarawak (1.48); Terengganu (1.36); Kedah (1.32); Putrajaya (1.29); dan Pulau Pinang (1.25).

Johor dan Pahang masing-masing mencatat Rt 1.24; Selangor, Melaka serta Perak (1.23); Kelantan (1.16); Negeri Sembilan (1.12); dan Kuala Lumpur (1.09), manakala Labuan 11 kes.


Parti Zuraida belum diterima sertai BN

Barisan Nasional (BN) belum membuat sebarang keputusan berhubung permohonan Parti Bangsa Malaysia (PBM) untuk menjadi salah satu komponen gabungan itu.

Setiausaha Agung BN, Datuk Seri Zambry Abdul Kader berkata permohonan PBM serta beberapa parti kecil lain sedang diperhalusi oleh urusetia BN.

“Dewan Tertinggi merakamkan penghargaan dan terima kasih kepada parti-parti tersebut atas minat dan kesediaan mereka untuk bersama-sama dengan BN.

“Kesemua permohonan tersebut sedang diperhalusi oleh pihak urusestia BN,” katanya selepas mesyuarat Dewan Tertinggi parti itu, di Pusat Dagangan Dunia (WTC) di Kuala Lumpur, malam ini.

Zambry juga memberitahu Dewan Tertinggi BN membuat beberapa ketetapan termasuk setuju menubuhkan Puteri BN bagi menyelaraskan pergerakan wanita muda di semua parti komponen, yang diketuai Ketua Puteri UMNO Datuk Zahida Zarikh Khan.

“Mesyuarat Dewan Tertinggi BN juga mengesahkan penyambungan pelantikan Bendahari Agung BN Datuk Seri Hishammuddin Hussein bagi tempoh dua tahun lagi,” katanya.

Menurutnya mesyuarat itu juga dimaklumkan mengenai persiapan parti komponen bagi menghadapi Pilihan Raya Umum Ke-15 (PRU-15).

“Dewan Tertinggi berpuas hati dengan tahap kesiapsiagaan yang sedang dijalankan di peringkat Parlimen dan Dewan Undangan Negeri (DUN) di seluruh negara,” katanya.

Presiden UMNO yang juga Pengerusi BN Datuk Seri Ahmad Zahid Hamidi; Presiden MCA Datuk Seri Wee Ka Siong; Presiden MIC Tan Sri SA Vigneswaran dan Timbelan Presiden Parti Bersatu Rakyat Sabah Datuk Arthur Joseph Kurup, adalah antara pemimpin yang hadir.

Perdana Menteri Datuk Seri Ismail Sabri Yaakob, yang juga Naib Presiden UMNO, turut hadir.

Dipercayai empat parti komponen itu akan membincangkan peruntukan kerusi bagi pilihan raya akan datang, yang dijangka diadakan sebelum akhir tahun ini.


Polis Melaka siasat klinik disyaki palsukan keputusan ujian Covid-19

Polis Melaka menerima dua laporan berhubung sebuah klinik swasta di Melaka Tengah, disyaki terlibat dalam kegiatan pemalsuan keputusan ujian saringan Covid-19, kata Ketua Polis Melaka Datuk Abdul Majid Mohd Ali.

Sehubungan itu beliau berkata pihaknya sedang menyiasat dan akan menubuhkan satu jawatankuasa teknikal antara Polis Diraja Malaysia (PDRM) dan Kementerian Kesihatan (KKM) bagi meneliti isu berkenaan sebelum merujuknya kepada pihak perundangan.

“Kita di peringkat awal siasatan iaitu mengambil keterangan dan merakam percakapan daripada tiga pihak termasuk KKM selain akan melihat sama ada keputusan ujian saringan Covid-19 itu terdapat kesilapan sistem atau disengajakan.

“Kita telah kenal pasti dan setakat ini ia hanya membabitkan satu klinik swasta berkenaan yang masih beroperasi, dan seterusnya kita akan cari bukti terlebih dahulu mengenai perkara ini dan jika kukuh kita akan panggil pihak berkenaan,” katanya hari ini.

Sebelum ini media melaporkan Pengerusi Jawatankuasa Kesihatan dan Antidadah negeri, Dr Muhamad Akmal Saleh berkata pihaknya menerima aduan melibatkan sebuah klinik swasta yang telah memalsukan keputusan Kit Ujian Pantas (RTK) daripada positif kepada negatif.

Perbuatan itu terbongkar apabila pihaknya menerima seorang pesakit Covid-19 yang dimasukkan ke unit rawatan rapi (ICU) Hospital Melaka selepas kesihatannya merosot.

Sementara itu menurut Bernama, Abdul Majid berkata Polis Melaka akan mempertingkatkan kawalan di sempadan negeri ini susulan pihaknya mendapat makluman mengenai Orang Kena Tahan (OKT) Abdul Hamim Ab Hamid,32, dikenali sebagai “Long Tiger” yang melarikan diri ketika menghadiri prosiding perbicaraan di Mahkamah Majistret Tangkak, Johor.

“Di pihak Kontinjen Melaka kita akan mengerakkan pasukan Op Cantas untuk membuat kawalan dan risikan sekiranya suspek itu masuk ke negeri ini,” katanya.


Usul undi percaya, pembangkang tidak mahu sulitkan sokong Ismail Sabri

Ketua Pembangkang Datuk Seri Anwar Ibrahim memberi isyarat mungkin tidak menentang Perdana Menteri (PM) Datuk Seri Ismail Sabri Yaakob jika usul undi percaya dibentangkan di Parlimen kelak pada September.

Anwar yang bersama pemimpin Pakatan Harapan, Mohamad Sabu (Amanah) dan Lim Guan Eng (DAP) sejurus pertemuan dengan Ismail Sabri di pejabatnya Putrajaya berkata mereka tidak mahu sulitkan sekiranya usul tersebut dibawa ke Parlimen untuk mengabsahkan kedudukannya sebagai PM ke-9.

“Kita beritahu, kalau suasana begini dan program-program adalah pro-rakyat, kita tidak mahu sulitkan (undi percaya),” katanya dipetik semasa bertemu wartawan selepas bertemu Ismail Sabri di Pejabat Perdana Menteri (PMO) hari ini.

Terdahulu, ketiga-tiga pemimpin pembangkang itu dilaporkan menerima pelawaan Ismail Sabri untuk bertemu di PMO langkah bagi mematuhi titah Istana Negara supaya kerajaan baru bekerjasama dengan pembangkang dalam usaha melawan pandemik Covid-19.

Anwar berkata jemputan Ismail Sabri kepada menunjukkan UMNO sudah mengabaikan pendirian dan dasar “No Anwar No DAP” sebelum ini.

“Ismail Sabri ini mewakili Umno, dia bincang dengan UMNO dan DAP. Saya bergurau dengan dia, ‘No Anwar No DAP’ ini nampak dah berubah lah,” katanya lagi.

Semalam, blok pembangkang mendesak beberapa permintaan yang dilihat sama dengan tawaran dibuat oleh Tan Sri Muhyiddin Yassin kepada mereka tetapi menolaknya kerana terlalu percayakan Anwar.

Blok pembangkang menggariskan empat tuntutan yang sama dengan tawaran dibuat oleh Muhyiddin sebelum ini, tiga tuntutan lain tersebut adalah menggesa kerajaan baharu melaksanakan Undi 18 dan Akta Anti Lompat Parti, reformasi dan penambahbaikan Pelan Pemulihan Negara, reformasi fiskal dengan meningkatkan jumlah bantuan untuk rakyat termasuk suntikan tunai RM45 bilion secara langsung dan reformasi institusi dengan memperkasa Parlimen melalui penggubalan Akta Suruhanjaya Perkhidmatan Parlimen, memperkukuh fungsi semak imbang Parlimen, serta mengiktiraf peranan Pembangkang dengan benar-benar dilibatkan dalam usaha dan ikhtiar Kerajaan.

Untuk rekod, semua tuntutan tersebut adalah tawaran Muhyiddin sebelum meletakan jawatannya sebagai PM Ke-8.

Ismal Sabri dalam ucapan sulungnya pada Ahad menawarkan kerjasama itu melalui penyertaan dalam Majlis Pemulihan Negara dan Jawatankuasa Khas Menangani Covid-19.

Kata Ismail Sabri Yaakob ia selaras dengan titah Yang di-Pertuan Agong yang mahu semua pihak melupakan perbezaan demi demi mencapai kesejahteraan dan kebajikan rakyat.

Pemimpin blok pembangkang DAP dan PKR sudah menyatakan kesediaan untuk menimbang tawaran tersebut dan akan berbincang terlebih dahulu dengan rakan komponen sebelum membuat keputusan.


Kes baharu melonjak semula

Jangkitan Covid-19 di seluruh negara dalam tempoh 24 jam sehingga 12 tengah hari tadi, hari pertama sambutan Tahun Baharu Cina, melonjak kepada 5,566 kes berbanding 4,774 – naik sebanyak 792 kes.

Ketua Pengarah Kesihatan Tan Sri Dr Noor Hisham Abdullah berkata angka itu menjadikan kumulatif kes positif meningkat kepada 2,876,324 kes, dengan sehingga semalam seramai 2,784,000 pesakit telah sembuh.

Sehingga semalam seramai 31,978 kes kematian dilaporkan manakala 54,780 kes masih aktif.

Daripada jumlah kes aktif itu, seramai 46,646 pesakit menjalani kuarantin di rumah; 4,365 ditempatkan di PKRC; 3,655 dimasukkan ke hospital; dan 114 dirawat di ICU, dengan 62 daripadanya memerlukan alat bantuan pernafasan.

Kadar kebolehjangkitan Covid-19 atau Ro/Rt pada jangkaan mengikut kes seharian pada 31 Januari 2022 untuk seluruh negara adalah pada nilai Rt 1.15, katanya. Ia meningkat berbanding Rt 1.14 sehari sebelumnya.

Semua negeri kecuali Labuan, Terengganu, Sarawak dan Perlis, mencatat Rt melebihi 1.00 iaitu tahap membimbangkan dengan pakar kesihatan berkata lebih ramai individu berpotensi untuk dijangkiti.

Berdasarkan statistik dikongsi Dr Noor Hisham, Kedah dan Johor mencatat nilai kebolehjangkitan tertinggi iaitu sebanyak Rt 1.17.

Ini diikuti dengan Negeri Sembilan sebanyak 1.16; Putrajaya (1.15); Pulau Pinang (1.14); Kuala Lumpur (1.13); Selangor (1.12); masing-masing (1.11) bagi Sabah serta melaka; Kelantan (1.09); Perak (1.05); dan Pahang (1.04).

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


PRU-15: ‘Lakonan’ rugikan negara

Spekulasi berhubung Pilihan Raya Umum Ke-15 (PRU-15) akan diadakan dalam tempoh terdekat hanya merugikan negara apabila pelabur luar juga takut dan menangguhkan pelaburan mereka.

Ahli Majlis Pimpinan Tertinggi (MPT) Bersatu Datuk Seri Redzuan Yusof berkata pelabur yang berhasrat untuk masuk ke negara ini juga terpaksa menangguhkan perancangan mereka kerana mahu melihat keadaan politik selepas PRU-15.

Beliau yang juga Ahli Parlimen Alor Gajah dilaporkan turut mengingatkan kerajaan sekarang tidak bermain wayang dengan mengadakan bajet prihatin dan sebagainya.

“Saya agak kecewa dengan lakonan sebegitu. Kepimpinan perlu ada keberanian untuk membuat keputusan yang menguntungkan rakyat,

“Saya rasa tidak perlu spekulasi dan sampai bila mahu begini?. Apabila tiba masanya kita bubarkan. Bajet 2023 juga sudah dibentangkan dan akan dibahaskan untuk kelulusan, jadi biarkan proses itu berjalan hingga selesai dan kemudian bubarlah Parlimen.

“Jadi jangan ‘berlakon’ kerana kita tahu bajet ini adalah untuk pilihan raya. Pada saya Mac tahun depan adalah masa yang sesuai untuk mengadakan Pilihan Raya Umum Ke-15 (PRU-15) selepas mengambil kira pelbagai faktor seperti banjir, kemelesetan ekonomi dan proses bajet digazetkan,” katanya menurut Utusan.

Beliau berkata demikian kepada media selepas Majlis Perasmian Marrybrown Cawangan Masjid Tanah di Alor Gajah, Melaka, hari ini.

Sehubungan itu, beliau menggesa erajaan tidak terus bermain tarik tali berhubung status pembubaran Parlimen selepas Bajet 2023 selesai dibentangkan di Dewan Rakyat, semalam.

Redzuan berkata, secara peribadi beliau berpendapat kerajaan wajar membubarkan Parlimen dalam masa terdekat sekiranya benar mahu berbuat demikian.

Katanya ia penting bagi mengelakkan sesi perbahasan dilihat sebagai proses sia-sia kerana perbelanjaan tersebut memerlukan kelulusan Dewan Rakyat dan Dewan Negara sebelum digazetkan.

“Kalau hendak bubar (Parlimen) sekarang, bubarlah. Kita negara demokrasi tetapi kena fikirkan juga kesan pembubaran kepada orang ramai yang hendak mengundi dalam keadaan diramalkan banjir dan ekonomi rakyat yang masih belum pulih,” katanya.


Sudah lama tinggal di Malaysia tapi DAP masih tak tahu hormati Islam

Perbuatan biadab Ahli Parlimen (MP) DAP menjerit-jerit ketika surah al-Fatihah dibacakan setelah Perdana Menteri Tan Sri Muhyiddin Yassin mengajak semua yang berada di Dewan Rakyat bertafakur mengingati mangsa Covid-19, menunjukkan sikap mereka terhadap Islam.

Setiausaha Agung DAP Lim Guan Eng, MP Puchong Gobin Singh Deo dan MP Teluk Intan Nga Kor Ming menjerit-jerit, tanpa menghormati surah al-Fatihah ketika itu sedang dibacakan untuk umat Islam yang meninggal dunia akibat Covid-19.

Parti itu dengan MP mereka sudah cukup terkenal dengan keceluparan dan biadab, memperlekeh, mempertikai, memprovokasi Islam. Bapa Guan Eng, MP Iskandar Puteri Lim Kit Siang pernah mengkritik khutbah Jumaat Jakim.

Demikian juga pemimpin wanita DAP, Chong Eng pernah mengkritik kewajiban wanita Islam menutup aurat.

Banyak lagi isu termasuk laungan azan yang dipertikaikan pemimpin DAP. Sebab itu tidak hairan apabila kebiadaban mereka terus ditunjukkan ketika MP Islam bertafakur membaca surah Al-Fatihah di Dewan Rakyat semalam.

Kejadian semalam berlaku ketika Perdana Menteri yang juga MP Pagoh mengucapkan takziah kepada semua mangsa Covid-19 dan meminta izin kepada Yang di-Pertua Dewan, Datuk Azhar Harun untuk bertafakur serta membaca doa sebagai menghormati mangsa yang terkorban.

“Sebelum saya memulakan penerangan, saya mewakili kerajaan dan seluruh ahli Parlimen dengan perasaan sedih dan hiba ingin menyampaikan salam takziah buat semua ahli keluarga mangsa Covid-19 yang diuji dengan kehilangan insan-insan tersayang.

“Datuk Yang di-Pertua, saya memohon izin untuk kita semua bertafakur seketika dan membaca surah al-Fatihah bagi mengingati mangsa-mangsa yang telah meninggal dunia. al-Fatihah,” katanya.

Tetapi Guan Eng, Gobind, dan Kor Ming bangun menjerit-jerit tanpa menghiraukan Muhyiddin dan MP Islam lain yang sedang membacakan surah al-Fatihah.

Susulan sikap kurang ajar mereka itu, pemimpin DAP terbabit digesa meminta maaf kepada Perdana Menteri dan rakyat Malaysia, khususnya umat Islam.

“Tindakan mereka ini amat keterlaluan dan memalukan serta tidak boleh dibiarkan berlarutan,” kata Pengerusi Biro Agama Bersatu Datuk Shabudin Yahaya, sambil menggesa mereka yang terlibat memohon maaf.

Dalam kenyataan malam tadi beliau berkata wakil rakyat pembangkang terutama DAP perlu belajar untuk menghormati majlis dan tidak bersikap kurang sopan terhadap pemimpin negara.

Tindakan menganggu ketika Perdana Menteri membaca al-Fatihah kepada semua mangsa Covid-19 di Dewan Rakyat semalam menunjukkan sikap sebenar pemimpin DAP berkenaan terhadap Islam.

“Mereka langsung tak menghormati Perdana Menteri yang menyeru agar semua ahli Dewan (Dewan Rakyat) bertafakur serta membaca al-Fatihah kepada mangsa Covid-19. Inilah perangai sebenar pemimpin DAP yang tak tahu nak hormati majlis.

“Saya amat kesal dengan tindakan wakil rakyat DAP ini dan menggesa mereka memohon maaf kepada Perdana Menteri serta seluruh rakyat Malaysia,” katanya.


Rakyat dihasut benci UMNO: Zahid

Musuh UMNO terus ghairah menanam perasaan benci dan prejudis yang melampau terhadap parti Melayu itu.

Presiden UMNO, Datuk Seri Ahmad Zahid Hamidi berkata pemainan persepsi itu terus diasak sepanjang masa hingga ia membentuk satu realiti berbahaya dalam pemikiran rakyat.

“Dapat dilihat musuh UMNO terus cuba membina propaganda negatif kerana tidak senang dengan kedudukan UMNO sekarang.

“Musuh tersebut terus ghairah menanamkan perasaan benci dan prejudis yang melampau dalam pemikiran rakyat terutamanya anak-anak muda kita yang baru sahaja bersemangat dalam menunaikan tanggungjawab demokrasi masing-masing.

“Permainan persepsi ini diasak-asak sepanjang masa sehingga membentuk satu realiti yang merbahaya di dalam pemikiran dan kehidupan rakyat,” katanya dalam satu kenyataan sempena sambutan ulangtahun Umno ke-77, hari ini.

Beliau yang juga timbalan perdana menteri berkata kesemua perkara positif demi pembangunan negara diketepikan musuhnya itu yang digantikan dengan kebencian dan dendam kesumat.

“Saya yakin bahawa pihak sana bukannya tidak sedar kesan buruk daripada propaganda ini. Tetapi memilih dengan sengaja untuk memejamkan mata dan membiarkan anak muda kita terus terbuai sehingga membelakangkan semangat perpaduan yang menjadi asas kekuatan negara.

“Semuanya demi laba dan kuasa, bukan demi rakyat dan negara,” katanya.


Moratorium hingga enam bulan ditawar Bank Islam kepada mangsa banjir

Bank Islam Malaysia Bhd (Bank Islam) mengumumkan pelaksanan moratorium sehingga enam bulan kepada pelanggan kemudahan pembiayaan perumahan, peribadi dan kenderaan yang terjejas dengan bencana banjir.

Bagaimanapun, permohonan penangguhan bayaran ansuran bulanan sehingga tempoh enam bulan itu tertakluk kepada terma dan syarat ditetapkan, menurut laporan Bernama.

Bank Islam, dalam kenyataan hari ini, memaklumkan kemudahan moratorium itu turut disediakan kepada pelanggan perusahaan mikro, kecil dan sederhana (PMKS) sebagai meneruskan Program Prihatin Banjir untuk membantu para pelanggan pembiayaan yang terjejas.

“Selain itu, Bank Islam juga tidak akan mengenakan sebarang caj bagi penggantian kad kredit-i dan debit-i serta buku cek yang rosak atau hilang ekoran bencana yang berlaku,” katanya.

Bank tersebut memaklumkan kemudahan Bantuan Bencana (DRF) untuk industri perusahaan mikro, kecil dan sederhana (PMKS) khusus untuk pelanggan pembiayaan Perniagaan-i yang terkesan.

“Di bawah kemudahan ini, perusahaan mikro yang layak boleh memohon pembiayaan sehingga RM150,000. Pembiayaan berjumlah RM700,000 disediakan untuk PKS dengan tempoh tujuh tahun, termasuk moratorium selama enam bulan.

“Bantuan kewangan ini dibuka kepada semua kemudahan kredit dengan bayaran berjadual atau secara kontrak, khususnya Kemudahan Pembiayaan Berjangka, Kemudahan Kredit Pusingan & Aliran Tunai serta Kemudahan Perdagangan,” katanya.

Permohonan Program Prihatin dan DRF boleh dibuat di cawangan Bank Islam terdekat dalam tempoh tiga bulan selepas kejadian dan boleh mendapatkan maklumat lanjut dengan melayari www.bankislam.com/program-prihatin-banjir/.

Pelanggan boleh menghubungi Pusat Panggilan Bank Islam di [email protected] atau 03- 26 900 900 sementara pelanggan perniagaan boleh menghantar e-mel ke [email protected].


Shahidan suruh Zahid cermin diri, patut dipecat daripada UMNO

Veteran politik dalam UMNO Datuk Seri Shahidan Kassim berkata parti itu sepatutnya mengambil tindakan terhadap Datuk Seri Ahmad Zahid Hamidi kerana mengkhianati keputusan ‘Top 5’ dalam pemilihan calon Pilihan Raya Umum Ke-15 (PRU-15).

Mengulas keputusan UMNO untuk memecatnya Shahidan berkata Zahid tidak perlu memberi amaran kepadanya sebaliknya beliau yang perlu ‘cermin’ dirinya sendiri dan bertanya adakah beliau ikhlas dalam memperjuangkan parti.

“Sewajarnya Presiden UMNO yang dipecat kerana dirinya sendiri yang buat khianat disebabkan tidak ikut keputusan Top 5.

“Apa hebatnya dia (Zahid) dan kita takut parti ini (UMNO) memberi perlindungan kepada perasuah seperti dia berdasarkan apa yang dia beritahu dalam perhimpunan MIC baru-baru ini.

“Dia menyatakan bahawa Timbalan Presiden UMNO, MCA dan MIC perlu beri kemenangan kepada BN kerana mereka semua akan dihadapkan ke mahkamah atas kes rasuah yang mereka dijangka hadapi,” kata Shahidan.

Mengulas lanjut, Shahidan yang mempertahankan kerusinya di Parlimen Arau pada PRU-15 ini atas tiket Perikatan Nasional (PN) berkata beliau berasa pelik melihat tidak banyak calon BN yang secara naratifnya memperakukan Datuk Seri Ismail Sabri Yaakob sebagai ‘poster boy’ dan calon Perdana Menteri BN.

“Semua parti termasuk PN, Pakatan Harapan (PH) sudah menyatakan calon Perdana Menteri masing-masing seperti Tan Sri Muhyiddin Yassin dan Datuk Seri Anwar Ibrahim, namun puak (BN) ini bagaikan senyap dan tidak berani untuk menyatakan pendirian mereka,” katanya menurut Harian Metro.

Menurut Shahidan beliau tidak peduli sekiranya dipecat daripada UMNO.

Katanya beliau sedang giat menjalankan gerakan bagi memartabatkan perpaduan ummah menerusi undi UMNO, PAS dan Bersatu di Parlimen Arau dan negeri Perlis.

“Kempen berjalan dengan lancar dan sebagaimana saya sudah sebutkan bahawa Insya-Allah gerakan untuk memartabatkan perpaduan ummah menerusi UMNO, PAS dan Bersatu duduk di bawah satu bumbung sedang diusahakan.

“Insya-Allah kita akan mula gerakan di Arau di mana orang UMNO, PAS dan Bersatu akan sokong saya dan ini akan menampakkan bahawa jumlah yang kita dapat nanti bahawa orang mahu kepada perpaduan ummah di Arau,” katanya.

Beliau yang juga penyandang kerusi tersebut berkata demikian kepada pemberita ketika ditemui melakukan kempen secara santai bertemu pengundi di Kampung Mengkuang Layar, Tambun Tulang, di Arau, hari ini.

Dalam PRU kali ini, Shahidan berhadapan dengan cabaran daripada calon Barisan Nasional Datuk Rozabil Abd Rahman dan calon muda PH, Fatin Amelina Fazlie bagi kerusi Parlimen Arau.